Menyingkap Cabaran Daya Saing Pelaburan Negara

Untuk mendapatkan maklumat terkini, ikuti kami melalui Telegram

Kejatuhan Empayar Rom merupakan peristiwa besar terhadap perkembangan tamadun manusia. Pada zaman pertengahan Revolusi Perancis, iaitu pada tahun 1789 peristiwa ini dianggap sebagai peristiwa bertanda. Walau bagaimanapun kesan peristiwa ini hanya dirasai di sekitar Eropah sahaja, berbeza dengan penyatuan semula Jerman Barat dan Jerman Timur yang menyaksikan kesan ekonomi meluas di seluruh dunia. Serangan ke atas World Trade Center (WTC) Amerika Syarikat pada 11 September 2001 menunjukkan contoh moden yang menjatuhkan semua pasaran saham dunia dalam tempoh kurang daripada 12 jam. Terdapat peristiwa yang dirasai berdasarkan lingkaran geografi tertentu, antaranya di beberapa buah negara, di beberapa kawasan serantau atau di beberapa buah benua.

Terdapat juga peristiwa yang dikongsi dengan hampir seluruh dunia atau seantero manusia. Pandemik COVID-19 merupakan satu daripada contoh peristiwa yang paling hampir dengan kita. Banyak penduduk di dunia ini yang menerima kesan akibat pandemik COVID-19. Sehingga kini, suasana masih lagi hening. Kebanyakan manusia masih belum bangkit daripada pandemik COVID-19. Kesan kejatuhan ekonomi, kesihatan dan masalah kemurungan masih lagi dirasai oleh sesetengah individu. Walau bagaimanapun, rakyat perlu sentiasa diingatkan agar tidak meletakkan pergantungan titik terakhir kehidupan pada kuasa teknologi dan sains semata-mata, sebaliknya carilah jalan ikhtiar dan pergantungan mutlak kepada Allah SWT. Janganlah sesekali kita alpa atau leka akan kesan dan impak pandemik COVID-19 yang pernah melanda seluruh dunia.

Jabatan Perangkaan Malaysia (DOSM) melaporkan Kadar Inflasi Malaysia pada Februari 2023 kekal pada 3.7%, Kadar ini sama seperti yang dicatatkan pada Januari 2023. Kementerian Ekonomi mengunjurkan inflasi tahun 2023 berkemungkinan menurun kepada 3.1%. Bagi sesebuah negara, keredaan tekanan dan kestabilan inflasi adalah sesuatu yang penting untuk pertumbuhan ekonomi yang mampan. Berdasarkan 552 harga yang dipantau oleh DOSM, hanya 66 sahaja yang mencatat penurunan harga. Sebahagian besar mencatakan peningkatan harga, iaitu sebanyak 452 harga. Berdasarkan 12 komposisi harga Indeks Harga Pengguna (IHP), semua mencatatkan peningkatan, kecuali dalam bidang telekomunikasi.

Pemberat paling utama dalam IHP ialah makanan, iaitu sebanyak 29.5%. Dalam bulan Februari, kadar kenaikan harga makanan dan minuman bukan beralkohol meningkat lebih tinggi dari bulan sebelumnya, iaitu sebanyak 7% (Januari: 6.7%). Komponen restoran dan hotel meningkat dengan ketara kepada 7.4% (Januari: 6.8%). Lebih khusus, kadar kenaikan harga makanan di luar kekal tinggi, iaitu sebanyak 8.9%. Bagi menangani kos sara hidup, kerajaan memerlukan tindakan yang lebih tuntas. Sebaik-baiknya penetapan harga mestilah adil kepada penjual dan pembeli. Tindakan penurunan harga mestilah bersandarkan kepada inisiatif titik awal rantaian bekalan, bukan kepada titik akhir rantaian jualan kepada pengguna.

Malaysia harus bersedia. “Murah” bukanlah ciri sebuah negara yang maju dan berpendapatan tinggi. Gaya dan budaya hidup mestilah diubah sekiranya negara mensasarkan status negara yang maju dan berpendapatan tinggi. Kuasa beli yang tinggi mestilah menjadi sasaran utama. Umumnya, harga akan sentiasa meningkat. Tindakan yang lebih berkesan dan mampan ialah meningkatkan tahap pendapatan, bukan menjadikan harga barangan dan perkhidmatan murah. Hal ini secara tidak langsung akan memberi kesan kepada Keluaran Dalam Negara Kasar (KDNK).

Namun begitu, terdapat beberapa inisiatif lain bagi meningkatkan KDNK, iaitu menerusi Pelaburan Langsung Asing (FDI). Persaingan dapat menarik pelabur asing dan menjadikan pelaburan semakin sengit. Lanskap persaingan global telah berubah dengan nyata. Struktur geopolitik kuasa besar ekonomi US-China telah memberikan kesan kepada seluruh dunia, termasuklah Malaysia. Dari USD175 bilion pelaburan asing yang masuk ke rantau Asia Tenggara dalam tahun 2021, sekitar 7% mendarat di Malaysia. Negara jiran, Singapura pula mengaut 57%. Indonesia, Vietnam, Thailand dan Filipina pula kini semakin mantap.

Daya saing negara jelas semakin luntur. Dahulunya pada tahun 1980, 35% milik Malaysia, kini hanya sekitar 7%-8% sahaja. Berdasarkan penarafan daya saing global yang dikeluarkan oleh Institute for Management Development (IMD), dari tangga ke-10 terbaik di dunia pada tahun 2010, dalam tempoh 13 tahun, Malaysia telah menurun ke tangga ke-32 tahun 2022. Aspirasi Pelaburan Negara (NIA-National Investment Aspirations) meletakkan lima teras atau ciri utama yang harus dinilai, iaitu berdasarkan kepada kecanggihan teknologi pelaburan, kualiti pekerjaan yang dicipta, limpahan peluang kepada Industri Kecil Sederhana (IKS) domestik, impak kepada industri strategik negara dan juga implikasi kepada mengecilkan jurang pembangunan wilayah.

Dengan lima teras tersebut, Malaysia perlu lebih strategik dalam menarik pelaburan. Kementerian Pelaburan, Perdagangan dan Industri (MITI) perlu berkongsi kemajuan yang telah dicapai oleh negara dalam setiap lima teras NIA ini. Mungkin Jabatan Perangkaan Malaysia sudah boleh mula melaporkan data untuk setiap lima teras ini. Perkara ini tidak cukup dengan hanya memberikan tradisi laporan “Approved Investment” atau pelaburan yang diluluskan. Dengan kejelasan data, kita semua dapat menilai dengan ukuran yang sama. Tiga perkara pokok yang menjadi cabaran utama iailah, kualiti pelaburan yang berjaya dibawa masuk, kesediaan dan kecukupan bakat/sumber manusia yang ada, dan kepantasan dan keselarasan keputusan dan peraturan oleh kerajaan persekutuan, negeri, dan Pihak Berkuasa Tempatan (PBT). In short, Ease of Doing Business, masih membelenggu negara.

Jangan sesekali menyalahkan mana-mana pihak. Aliran kejatuhan ini bukanlah sesuatu yang baharu. Negara perlu bergerak ke hadapan, lebih masa melihat ke hadapan bukan ke belakang. Jadikan ini sebagai cabaran untuk ditangani bersama. Perkara ini bukanlah tanggungjawab satu pihak sahaja, banyak kementerian yang perlu terlibat dalam menyegerakan pembaharuan tersebut. Malaysia mesti bergerak bersama-sama. Koordinasi antara semua pihak yang terlibat amat penting. Umumkan pembaharuan dan langkah strategik yang akan diambil oleh Malaysia. Pelabur pasti akan menanitkan tawaran tersebut.

Walau bagaimanapun, sekalung tahniah diucapkan kepada Perdana Menteri kerana berjaya menarik pelaburan berjumlah RM170 bilion dari China. Sebanyak 19 memorandum persefahaman (MoU) telah ditandatangani. Hal ini menunjukkan keyakinan pelabur ke atas Malaysia. Sebuah jawatankuasa khas pemantauan dibentuk bagi memastikan hasrat pelaburan ini direalisasikan. Jumlah pelaburan asing sememangnya meningkat dari RM7.1 billion (1990), kepada RM14.4 (2000) dan RM32.4 billion (2019). Namun begitu, daya saing Malaysia untuk menarik pelaburan asing semakin luntur.

Dalam kalangan negara Association of Southeast Asian Nations (ASEAN), Singapura kekal sebagai juara, iaitu berjaya menarik lebih daripada separuh FDI yang masuk ke Asia Tenggara, iaitu 43% (1990), 68% (2000) dan 60% 2019. Kedudukan Malaysia jatuh mendadak, dari 20% (1990) kepada 17% (2000), dan 4% (2019). Negara-negara jiran seperti Vietnam, Indonesia, Thailand dan Filipina pula kini semakin menonjol. Malaysia perlu segera bangun, mengambil tindakan yang agresif dan komited untuk mengukuhkan semula daya saing negara sebagai hub pilihan pelaburan global.

Dalam konteks daya saing global yang lebih luas, kedudukan Malaysia telah menurun. Berdasarkan penarafan oleh IMD (Global Competitiveness Index), pencapaian terbaik Malaysia ialah pada kedudukan ke-10 di dunia pada tahun 2010. Pada tahun 2019, Malaysia merudum ke tangga ke-22. Berdasarkan aliran ini, jelas menunjukkan bahawa daya saing Malaysia semakin meluntur. Perubahan yang signifikan perlu dilakukan untuk meyakinkan pelabur bagi menunjukkan keseriusan Malaysia dalam melaksanakan pembaharuan. Persaingan global semakin sengit selepas pasca-pandemik COVID-19 dan corak geo-politik global nyata juga telah berubah, Malaysia mesti menyusun strategi baharu dengan segera.

Perkukuh dan tonjolkan kekuatan negara. Aspirasi Pelaburan Nasional atau National Investment Aspiration (NIA) bukan di bawah tanggungjawab MITI dan agensinya MIDA sahaja. Kerancakan pelaburan hakikatnya bergantung pada semua kementerian. Kesepakatan dan kesepaduan antara semua kementerian dan agensi serta pembuatan keputusan di peringkat persekutuan, negeri, dan PBT perlu dipertingkat. Semoga Kementerian Pelaburan, Perdagangan dan Industri, Malaysia akan lebih agresif meningkatkan daya saing bagi menarik pelaburan asing.


Program Lima Minit Antirokok Cegah Tabiat Merokok dalam Kalangan Murid

Putrajaya – Kementerian Pendidikan Malaysia (KPM) melaksanakan Program Lima Minit Antirokok bagi mencegah dan membendung penggunaan rokok elektronik atau vape dalam kalangan murid.

Menurut KPM, program ini bertujuan untuk menerapkan nilai kesedaran terhadap murid, selain membentuk jati diri dan memperkukuhkan daya tahan yang tinggi.

Program ini akan dilaksanakan dalam perhimpunan, kelas ganti, bimbingan kelompok, kempen antimerokok, ceramah, pameran serta melalui aktiviti kurikulum dan kokurikulum di sekolah.

Susulan daripada itu, KPM memberikan peringatan kepada Jabatan Pendidikan Negeri (JPN), Pejabat Pendidikan Daerah (PPD) dan sekolah berkaitan dengan Surat Siaran KPM Bil 17/2015: Larangan Penggunaan Rokok Elektronik atau Vape di Sekolah.

Melalui Surat Pekeliling Ikhtisas Bil.8/2001: Pemantapan Pengurusan Disiplin di Sekolah, pengetua dan guru besar disarankan mengambil langkah-langkah yang berkesan untuk memantapkan pengurusan disiplin dan kaunseling di sekolah.

KPM dalam kenyataan media pada petang ini berkata, program berkenaan dilaksanakan bersama-sama JPN, PPD dan sekolah dengan kerjasama agensi awam, seperti Polis Diraja Malaysia (PDRM) dan Agensi Antidadah Kebangsaan (AADK).

Tambah KPM, inisiatif pencegahan amalan merokok ini turut mendapat kerjasama daripada Kementerian Kesihatan Malaysia (KKM) dalam usaha melaksanakan program IMFree.

Program IMFree diperkenalkan kepada murid sekolah rendah tahun satu hingga tahun enam di 636 buah sekolah rintis dan diperluaskan pada tahun 2023.”

“Program IMFree merupakan program pendidikan dan pencegahan amalan merokok dalam kalangan murid sekolah rendah.

Mengulas lanjut, KPM memaklumkan bahawa objektifnya adalah untuk memberi pengetahuan tentang bahaya merokok; memberi kemahiran untuk menyampaikan maklumat tentang bahaya merokok; dan melatih murid menjadi agen/pencetus/penyampai maklumat perubahan kepada rakan dan keluarga terhadap bahaya merokok.

Pada sama yang sama, KPM menegaskan pihaknya sentiasa komited dalam melaksanakan program pendidikan pencegahan berkaitan dengan isu disiplin.

“Hal ini merupakan satu daripada usaha berterusan untuk memberikan kesedaran, kemahiran, pengetahuan serta bimbingan kepada murid,” ulas KPM dalam laporan media mengenai penggunaan rokok elektronik dalam kalangan kanak-kanak dan murid sekolah.


Unsur Negatif dalam Karya Kreatif: Salah Siapa?

Untuk mendapatkan maklumat terkini, ikuti kami melalui Telegram

Mutakhir ini, dunia penulisan mengalami ledakan novel Melayu pelbagai genre dan tema yang diterbitkan oleh penerbit tradisional dan penerbit bebas (indie). Malah, kemunculan penerbit swaterbit juga semakin rancak ibarat cendawan yang tumbuh selepas hujan. Yang menariknya, karya-karya cinta kembali mendapat perhatian dalam kalangan pembaca novel, setelah novel seram dan suspens mendominasi carta buat suatu ketika. Karya-karya tersebut diterbitkan satu demi satu, bukan sahaja dalam versi cetak, tetapi juga dalam versi e-buku. Selain itu, terdapat segelintir penulis yang memilih untuk menyiarkan karya mereka menerusi platform seperti Facebook dan Wattpad.

Karya yang mendapat tempat di hati pembaca diangkat martabatnya dan dipromosikan secara besar-besaran oleh rumah penerbitan, dan mungkin memperoleh peluang untuk diadaptasi dalam bentuk telefilem dan drama televisyen, seterusnya terpilih untuk memenangi anugerah penulisan.

Malangnya, dalam penghasilan karya, segelintir penulis tegar memasukkan unsur-unsur yang tidak patut wujud dalam novel Melayu, iaitu dianggap sebagai melampaui batas dan kurang sesuai dibaca oleh masyarakat umum, khususnya para remaja yang suka membaca novel berunsurkan cinta. Persoalannya , apakah perlu unsur-unsur sedemikian sebagai “pelaris” karya?

Jawapannya ialah tidak. Harus diingatkan bahawa Malaysia merupakan sebuah negara yang berbilang kaum, bangsa, agama dan agama rasmi Malaysia ialah agama Islam. Oleh sebab Malaysia mengamalkan budaya ketimuran, maka tidak manis jika karya-karya terbitan Malaysia dipenuhi dengan unsur yang tidak sesuai seperti unsur seksual. Harus diingatkan juga bahawa Malaysia tidak menggalakkan budaya pergaulan bebas, berbanding dengan masyarakat di negara Barat yang lebih bersikap terbuka.

Menurut Akta Mesin Cetak dan Penerbitan 1984, sebarang bahan bercetak tidak boleh mengandungi sebarang unsur yang boleh memudaratkan ketenteraman awam, mengancam keselamatan negara dan menggugat kesejahteraan rakyat. Merujuk pada akta tersebut, Setiausaha Bahagian Kawalan Penerbitan dan Kawalan Al-Quran Kementerian Dalam Negeri (KDN), Datuk Zaitun Abdul Samad pernah mengeluarkan kenyataan dalam sebuah dialog pada tahun 2010:

Secara umumnya, kebanyakan penerbit cuba sedaya upaya untuk mematuhi garis panduan KDN. Tidak dinafikan bahawa penerbitan dilihat begitu kerap melanggar garis panduan, tetapi tidak baik jika saya mendedahkan nama penerbitan yang dimaksudkan.  Tindakan yang dilakukan adalah berurutan, iaitu membuat panggilan kepada syarikat penerbitan berkenaan, menegur, memberi amaran, amaran dan akhirnya surat tunjuk punca.

Walaupun terdapat akta yang membataskan pengkaryaan yang menyentuh sensitiviti masyarakat, karya-karya tersebut masih berjaya membolosi pasaran. Siapakah yang sebenarnya bersalah dalam hal ini? Adakah pengarang, penerbit atau pembaca? Natijahnya, semua pihak yang terlibat perlu bertanggungjawab atas penerbitan karya tersebut. Jika tidak ada permintaan, maka penulis dan penerbit tidak akan menghasilkan karya sedemikian. Maka, untuk siapakah karya-karya itu ditulis?

Kembali pada persoalan tadi, adakah perlu kewujudan unsur seksual dalam novel Melayu? Perlukah penulis menceritakan dengan begitu terperinci mengenai perbuatan seks oleh watak-watak dalam karyanya bagi menggerakkan plot? Jawapannya terletak pada penggunaan teknik penulisan yang betul. Dalam soal unsur seksual, penulis boleh menggunakan teknik “Tell, Don’t Show”, iaitu teknik penceritaan yang memberikan gambaran kasar mengenai aksi yang ingin ditonjolkan dalam karya, yakni tidak memberi deskripsi yang terperinci. Sebaliknya, segelintir penulis lebih gemar menggunakan teknik “Show, Don’t Tell” iaitu teknik yang menceritakan suatu situasi secara terperinci.

Alasan yang diberikan oleh mereka ialah adegan sebegitu lebih elok diceritakan secara terperinci. Pernyataan tersebut merupakan jawapan yang diberikan oleh seorang penulis yang mempertahankan novelnya ketika ada pihak yang membuat laporan kepada Kementerian Dalam Negeri (KDN) untuk mengharamkan karyanya kerana mengandungi unsur seks yang melampaui batas.

Adakah masyarakat terlupa tentang novel trilogi Fifty Shades of Grey nukilan E. L. James, yang telah diharamkan daripada dijual di kedai buku di Malaysia pada sekitar tahun 2015 dahulu kerana mengandungi adegan seks yang tidak wajar dan “sadis“, seperti adegan seorang wanita yang terikat dan disebat (melibatkan amalan perhambaan dan tatatertib, dominasi dan penyerahan, serta sadisme dan masokisme) (BDSM)?  Jika karya terbitan Barat berjaya diharamkan, mengapakah pula karya terbitan tempatan yang mengandungi unsur seksual dibenarkan penerbitannya? Mengapakah para penerbit dan penulis yang terbabit tidak diberi amaran keras?

Tanpa tindakan daripada pihak berkuasa dalam soal menguatkuasakan undang-undang, maka tidak hairanlah wujudnya penulis yang kian berani menghasilkan karya yang mengandungi unsur seks secara bebas tanpa sekatan.

Dalam hal ini, bukan sahaja penulis dan pihak penguat kuasa semata-mata yang patut dipersalahkan dalam soal ini, malah para penerbit dan pembaca juga seharusnya bertanggungjawab. Penerbit juga patut berasa bersalah kerana culas dalam kerja mereka. Tidak ada istilah terlepas pandang dalam penerbitan novel. Sebelum sebuah novel diterbitkan, manuskrip daripada penulis perlu disemak oleh editor bagi memastikan sama ada karya tersebut sesuai untuk diterbitkan atau tidak. Sekiranya editor terlepas pandang, karya tersebut turut disemak oleh pembaca pruf. Mustahil jika tiada seorang pun yang menyedari terdapat unsur seks dalam karya tersebut, atau mereka sedar, tetapi bagi mereka karya tersebut adalah “normal”. Maka penerbitan tersebut diluluskan? Tepuk dada, tanya selera.

Bagi pembaca pula, mereka bersalah kerana memberikan sokongan kepada karya-karya sebegini. Ya, membeli dan membaca novel ialah amalan mulia. Namun begitu, para pembaca harus menyokong karya-karya yang berkualiti dan bebas daripada unsur yang mampu merosakkan akidah masyarakat. Sokongan pembaca bukan sahaja akan memberikan semangat kepada para penulis untuk terus menghasilkan karya yang mengandungi unsur yang sebenarnya tidak perlu, serta menjadi sumber kekuatan kepada penerbit. Oleh itu, tidak hairanlah jika terdapat segelintir penerbit yang menggunakan istilah “Untuk Pembaca Matang” bagi memasarkan karya mereka.

Sejujurnya, para penulis dan penerbit harus sedar akan tanggungjawab mereka terhadap masyarakat. Mereka juga harus mengetahui bahawa karya-karya yang dihasilkan berfungsi sebagai alat bagi mendidik masyarakat untuk berfikir. Sesebuah karya tidak seharusnya mempengaruhi masyarakat untuk melakukan sesuatu yang melampaui batasan norma kehidupan.

Kesimpulannya, artikel ini diharapkan dapat memberikan sedikit pencerahan mengenai situasi yang sedang menular dalam dunia penerbitan, tanpa berniat untuk menghina atau menyakiti hati mana-mana pihak.


Pemerkasaan Bahasa Melayu di Sekolah Menengah Persendirian Cina

Sebagai bahasa kebangsaan dan bahasa pengantar rasmi, bahasa Melayu sudah banyak mengambil alih peranan yang dahulunya dimainkan oleh bahasa Inggeris. Antaranya termasuklah menjadikan bahasa Melayu sebagai bahasa ilmu. Sehubungan dengan itu, bahasa Melayu perlu berada di tempat yang sewajarnya dalam segala hal.

Di sekolah, para pelajar harus membiasakan diri dengan menggunakan bahasa Melayu yang betul, terutama ketika sesi pengajaran dan pembelajaran. Cara ini dapat menanamkan semangat cinta akan bahasa Melayu. Yang paling penting, guru sangat berperanan dalam hal pemantapan bahasa di sekolah kerana mereka sering dianggap sebagai contoh terbaik bagi pelajar.

Sehubungan dengan itu, para guru Bahasa Melayu harus peka akan penggunaan bahasa Melayu standard di sekolah. Seboleh-bolehnya elakkan penggunaan bahasa dialek, bahasa campuran atau bahasa pasar ketika berkomunikasi dengan pelajar. Pelajar tidak mungkin dapat menghayati dan mencintai bahasa Melayu tanpa kesungguhan daripada guru.

Oleh itu, demi menjaga mutu dan kecekapan berbahasa dalam kalangan guru di sekolah, mereka harus diberi kursus penataran seperti Kursus Kemahiran Bahasa atau menyampaikan maklumat berkala kepada guru dari semasa ke semasa. Semoga cara ini dapat meningkatkan taraf penguasaan dan mutu bahasa Melayu dalam sektor pendidikan khususnya di Sekolah Menengah Persendirian Cina (SMPC).

Sehubungan dengan itu, pada 8 Jun 2021 dan 9 Jun 2021, berlangsungnya Program Bimbingan Penulisan Bahasa untuk Guru-guru Bahasa Melayu Sekolah Menengah Persendirian Cina. Program anjuran Dewan Bahasa dan Pustaka (DBP), melalui Bahagian Pembinaan Bakat dan Kepakaran dengan kerjasama Persekutuan Persatuan-persatuan Lembaga Pengurus Sekolah Cina Malaysia (Dong Zong) ini diadakan untuk memberikan bimbingan bahasa kepada para guru Bahasa Melayu SMPC, selain melahirkan lebih banyak guru bukan Melayu yang pakar dalam bidang bahasa.

Program ini disertai oleh 220 orang peserta di seluruh Malaysia. Alex Leong Jun Wei yang bertindak sebagai penceramah bagi program ini merupakan Pegawai SISC+Bahasa dan merupakan Munsyi DBP. Semoga program sebegini dapat membantu DBP melahirkan masyarakat yang megah dan cinta akan bahasa kebangsaan.


Antara Lewah dengan Tidak

Untuk mendapatkan maklumat terkini, ikuti kami melalui Telegram

Pada umumnya, unsur lewah atau redundancy ialah unsur berlebihan yang tidak memberikan makna atau fungsi tambahan pada sesuatu komponen ayat. Satu contoh penggunaan kata yang lewah ialah penggunaan sendi nama yang berlebihan.  Sila lihat contoh yang berikut:

2a.  *Semenjak dari waktu itu, dia kurang cergas lagi.

2b.  *Sejak dari waktu itu, dia kurang cergas lagi.

2c.  Semenjak waktu itu, dia kurang cergas lagi.

2d.  Sejak waktu itu, dia kurang cergas lagi.

2e.  Dari waktu itu, dia kurang cergas lagi.

Dalam kelompok ayat 1, kata sendi nama hingga dan sampai dapat dikaitkan terus dengan frasa nama jauh malam tanpa perantaraan kata sendi nama ke.  Dalam kelompok ayat 2, sendi nama semenjak, sejak dan dari masing-masing dapat dikaitkan terus dengan frasa nama waktu itu tanpa perantaraan sendi nama lain.

Ada kalanya keadaan lewah wujud apabila sesuatu kata yang sudah mengandungi maksud tertentu ditambah dengan kata yang membawa erti yang sama. Sila lihat contoh yang berikut:

3a.  *Dia pergi bersama dengan keluarganya.

3b.  *Dia pergi bersama-sama dengan keluarganya.

3d.  Dia pergi bersama-sama keluarganya.

4a.  *Udara yang panas akan naik ke atas.

4c.  Udara yang panas akan bergerak ke atas.

Dalam kelompok ayat 3, kata bersama atau bersama-sama bererti “bergandingan dengan” atau “serentak dengan”. Oleh itu, penambahan kata dengan selepas kata tersebut dianggap lewah. Bagi kelompok ayat 4, kata naik bererti “bergerak ke atas”. Oleh itu, penggunaan kata kerja tak transitif naik dengan frasa sendi nama ke atas dianggap lewah. Dalam kelompok ayat 5, kata kerja ganda separa bantu-membantu sudah mendukung maksud bersalingan. Oleh itu, penambahan kata saling akan menjadikan maksud ayat lewah. Dalam kelompok ayat 6, kata berpeluk, berpelukan dan berpeluk-pelukan sememangnya melibatkan perbuatan antara dua pihak atau lebih. Oleh itu, penambahan kata saling tidak seharusnya berlaku.

Jika sesuatu kata sudah mendukung maksud jamak, penggunaan kata yang juga mengandungi erti jamak akan menimbulkan kelewahan. Sila lihat contoh yang berikut:

9a.  *Guru itu menghimpunkan murid-murid.

10a.  *Rumah-rumah di tempat itu cantik-cantik.

10c.  Rumah di tempat itu cantik-cantik.

Dalam kelompok ayat 7, kedua-dua kata nama ganda penuh burung-burung dan kata kerja berterbangan mendukung maksud jamak. Oleh itu, hanya satu mekanisme jamak harus digunakan. Dalam kelompok ayat 8, kata senarai dan buku-buku membawa pengertian jamak, dan tidak boleh digunakan bersama-sama. Dalam kelompok ayat 9, kata kerja menghimpunkan mengandungi maksud jamak, dan tidak harus dikaitkan dengan kata nama ganda penuh murid-murid yang juga bererti jamak. Dalam kelompok ayat 10, kata nama ganda penuh rumah-rumah dan kata adjektif ganda cantik-cantik bererti jamak, dan tidak boleh digunakan bersama-sama dalam ayat.

Walaupun biasanya penggunaan kata yang sama erti secara berturutan atau bergandingan dalam ayat dianggap lewah, ada kalanya hal tersebut dibenarkan. Sila lihat contoh yang berikut:

11a.  Hutan rimba di situ belum diteroka.

11b.  Hutan belantara di situ belum dipugar.

Dalam kelompok ayat 11, kata hutan sama erti dengan kata rimba atau belantara. Bentuk bergandingan sedemikian terdapat pada sesetengah frasa nama.  Sila lihat contoh yang berikut:

Walaupun penggandingan kata nama yang seerti dibenarkan bagi frasa nama di atas, hal ini tidak melibatkan semua keadaan. Sila lihat contoh yang berikut.

11a.  *Mereka menyeberangi sungai kali itu.

12a.  *Dia membuka tingkap jendela rumahnya.

Bagi frasa adjektif, penggandingan kata adjektif yang seerti dibenarkan dalam keadaan tertentu. Sila lihat contoh berikut:

Dalam kelompok ayat 13, kata adjektif cantik sama erti dengan kata adjektif molek. Penggandingan sedemikian dibenarkan kerana membawa maksud kesangatan. Sila lihat contoh yang berikut:

Walaupun bentuk bergandingan sedemikian dibenarkan bagi sesetengah frasa adjektif, hal ini tidak melibatkan semua keadaan. Sila lihat contoh berikut.

14d.  Budak itu sangat bakhil/lokek/kedekut.

Dalam kelompok ayat 14, penggandingan kata bakhil yang seerti dengan lokek atau kedekut dalam frasa adjektif tidak dibenarkan. Dalam kelompok ayat 15, penggandingan kata pemurah yang seerti dengan dermawan dalam frasa adjektif tidak dibenarkan. Jika maksud kesangatan hendak ditekankan, kata penguat sangat, amat atau sungguh harus kita gunakan.


KPM Menetapkan Garis Panduan Sekolah Hadapi Musim Kemarau

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) menetapkan beberapa garis panduan berkaitan dengan persediaan institusi pendidikan menghadapi fenomena cuaca panas atau berjerebu.

Jelas KPM, garis panduan ini dilakukan ekoran daripada cuaca panas yang melampau sehingga menyebabkan beberapa lokasi menunjukkan bacaan Indeks Pencemaran Udara (IPU) pada paras tidak sihat.

Dalam kenyataan media pada pagi ini, KPM menasihati semua institusi pendidikan bawah KPM agar sentiasa mengikuti garis panduan yang telah ditetapkan.

Institusi pendidikan perlu peka dengan perkembangan semasa melalui media mengenai fenomena berjerebu di kawasan atau daerah masing-masing.”

“Selain itu, semua pihak juga perlu mematuhi saranan Kementerian Kesihatan Malaysia dan Kementerian Sumber Asli, Alam Sekitar dan Perubahan Iklim dari semasa ke semasa bagi menjamin kesihatan murid dan warga institusi pendidikan.

Antara garis panduan menurut KPM adalah seperti berikut:

KPM memberikan peringatan kepada Jabatan Pendidikan Negeri (JPN), Pejabat Pendidikan Daerah (PPD) dan semua institusi pendidikan bawah KPM agar melaksanakan langkah pencegahan seperti yang dinyatakan.

Dalam hal ini, KPM komited mengambil berat mengenai kesihatan, keselamatan, kebajikan dan kesejahteraan seluruh warga sekolah dalam menghadapi keadaan cuaca panas ataupun sebarang keadaan cuaca yang di luar jangkaan.


Menyelami Kembali Dasar Pandang ke Timur

Salah satu daripada polisi kerajaan semasa Tun Dr. Mahathir Mohamad menjadi Perdana Menteri ialah Dasar Pandang ke Timur. Dasar ini telah diumumkan pada 8 Februari 1982 semasa Persidangan “5th Joint Annual Conference of MAJECA/JAMECA“ di Hotel Hilton Kuala Lumpur. Dasar ini bermakna, pihak Kerajaan akan membuat kajian, penelitian dan pemilihan terhadap contoh dan teladan yang terbaik dari Jepun dan Korea dengan menyesuaikannya dengan keadaan semasa di Malaysia. Asas kepada polisi ini ialah negara Jepun dan Korea merupakan dua buah negara yang begitu pesat membangun. Dalam beberapa bidang, mereka dikatakan lebih maju berbanding dengan beberapa buah negara Barat. Kerajaan pada ketika itu menyatakan bahawa kedua-dua negara ini boleh dijadikan contoh dan teladan buat Malaysia dan kelebihan mereka itu wajar dipraktikkan bagi mencapai matlamat pembangunan negara dengan meningkatkan prestasi pengurusan dan pembangunan dalam sektor awam dan swasta.

Namun begitu, kebanyakan penggubal dasar di Malaysia pada ketika itu tidak menyedari bahawa Jepun sedang menghadapi banyak masalah ekonomi dan krisis sosial akibat daripada polisi pembangunan mereka selama ini. Sebagai contoh, di Jepun, masalah kos sara hidup dan kos perumahan dikatakan sangat serius. Purata pendapatan berjumlah A.S.$2860 berbanding dengan purata kadar sewa sebanyak A.S.$1903. Di Tokyo, mereka yang tidak mampu membayar sewa rumah akan tinggal di ruang kecil seluas 20 kaki persegi di dalam kafe Internet pada setiap malam.  Dianggarkan bahawa hampir 15 ribu orang telah hidup dalam keadaan sebegini sejak tahun 2018.

Di samping itu, akibat daripada bebanan kewangan yang tinggi, banyak syarikat kini tidak gemar memberikan kerja tetap kepada kakitangan mereka. Oleh itu kebanyakan daripada kalangan pekerja hanya mendapat kontrak pekerjaan untuk beberapa bulan sahaja dan keadaan ini menyebabkan mereka sentiasa hidup dalam kebimbangan apabila memikirkan tentang pendapatan mereka. Hal ini ditambah pula dengan masalah kos sara hidup dan kos perumahan yang tinggi, lantas menyebabkan ramai rakyat Jepun cenderung untuk tidak berkahwin dan berkeluarga. Akibatnya kadar kesuburan di Jepun telah menurun secara mendadak, iaitu daripada 3.4 pada tahun 1950 kepada 1.3 pada tahun 2020. Hal ini bermakna jumlah penduduk di Jepun semakin berkurangan dari tahun ke tahun. Dalam erti kata lain, jumlah tenaga kerja di Jepun juga akan berkurangan dari tahun ke tahun. Sudah tentu keadaan ini akan menghasilkan kesan negatif kepada ekonomi negara Jepun dalam tempoh jangka panjang.

Pada masa yang sama, kini jumlah orang tua di Jepun pula sudah melebihi jumlah orang muda. Pada masa ini, lebih daripada 20 peratus rakyatnya berumur lebih daripada 65 tahun. Diramalkan bahawa pada tahun 2030, 30 peratus daripada rakyatnya akan berumur lebih daripada 65 tahun dan jumlah pekerja di Jepun yang produktif juga akan berkurangan dari tahun ke tahun. Siapakah yang akan membantu menjaga orang tua di Jepun jika jumlah orang muda semakin kurang sementara jumlah orang tua pula semakin meningkat?

Terkini, terdapat satu lagi masalah sosial di Jepun yang timbul kesan daripada jumlah anak yang sedikit,  iaitu fenomena “mati keseorangan“ dalam kalangan warga tuanya. Fenomena yang dipanggil “Kodukushi“ ini merujuk keadaan yang menyebabkan ribuan orang telah mati tanpa disedari oleh orang lain selama beberapa hari, minggu atau bulan. Bayangkan kesengsaraan yang dialami oleh orang tua yang hidup keseorangan sebelum menghembuskan nafas terakhir. Kemungkinan sebelum itu individu terbabit sudah berada dalam keadaan lemah dan tidak bermaya untuk keluar mencari makanan untuk dimasak. Mungkin juga warga emas tersebut tidak ada tenaga untuk melakukan rutin harian selain menyediakan makanan untuk diri sendiri. Oleh sebab kebanyakan orang Jepun tidak berkahwin dan tinggal keseorangan, atau telah berkahwin, namun suami atau isteri sudah meninggal dunia, atau berkahwin, namun tidak mempunyai anak, atau mempunyai seorang anak, tetapi anak itu terlampau sibuk bekerja dan tidak mampu menjaga ibu bapa, akhirnya ramai orang Jepun mati keseorangan diri.

Masalah gelandangan juga wujud di Jepun. Terdapat laporan yang menyatakan bahawa jumlahnya adalah sebanyak 4000 orang pada tahun 2018.  Namun begitu, terdapat laporan lain yang menyatakan bahawa jumlah sebenar berkemungkinan adalah jauh lebih tinggi, iaitu mungkin lebih daripada tiga kali ganda jika soal selidik berkenaan gelandangan dilakukan di sebelah malam kerana kebanyakan gelandangan di Tokyo hanya kelihatan keluar untuk tidur di tepi-tepi jalan pada waktu lewat malam. Sudah tentu keadaan sekarang adalah jauh lebih teruk akibat pandemik COVID-19 kerana banyak syarikat yang telah membuang pekerja mereka.

Mengapakah semua masalah di atas wujud di Jepun? Jawapannya ialah Jepun telah mengalami krisis ekonomi yang teruk pada tahun 1989. Punca utama tentunya melibatkan tahap hutang yang sangat tinggi dalam kalangan syarikat dan individu sebelum itu. Salah satu punca utama kepada suasana ini termasuklah kecenderungan individu dan syarikat di Jepun untuk berhutang dengan bank dan melabur dalam saham dan hartanah. Tanpa disedari, kebanyakan pelaburan itu berbentuk spekulatif. Keadaan ini disifatkan sebagai mudah berlaku kerana dana tersebut senang dipinjam dari industri perbankan. Akibat daripada suasana spekulatif ini, harga saham dan hartanah didapati naik mencanak pada awal dan pertengahan 1980-an. Suasana gelembung aset ini berakhir pada tahun 1989 dan mengakibatkan ramai orang dan banyak syarikat  di Jepun diisytihar muflis. Oleh sebab tahap hutang di Jepun begitu tinggi, maka masalah ekonominya tidak dapat diselesaikan hingga ke hari ini dan telah mengakibatkan banyak masalah sosial seperti yang diterangkan di atas.

Sebagai rumusan, sebenarnya Jepun dan juga Korea bukanlah model pembangunan ekonomi yang harus kita contohi kerana model pembangunan mereka adalah berasaskan kepada amalan riba dan lebih tertumpu pada industri hutang. Model pembangunan sedemikian hanya mampu merancakkan ekonomi untuk tempoh masa yang terhad sahaja. Apabila tahap hutang semakin meningkat, maka banyak masalah akan timbul selepas itu. Bahkan jika tahap hutang terlampau tinggi akibat aktiviti spekulasi, krisis hutang juga akan terus menimpa negara dan kehidupan rakyat akan lebih sengsara. Model pembangunan ekonomi yang betul adalah yang bebas daripada amalan riba dan tidak berpaksikan pada industri hutang. Hal ini telah diriwayatkan kepada kita oleh Rasulullah SAW. Sistem ekonomi yang bebas riba serta berasaskan amalan zakat, derma dan wakaf adalah jauh lebih stabil dan menyejahterakan kehidupan rakyat. Oleh hal yang demikian, pada hakikatnya sistem inilah yang perlu bangunkan di negara kita sekarang.

Profesor Dr. Mohd Nazari Ismail, Profesor Kehormat di Fakulti Perniagaan dan Perakaunan, Universiti Malaya.


Memajukan Industri Golf di Perlis – Pemangku Raja Perlis

Untuk mendapatkan maklumat terkini, ikuti kami melalui Telegram

Kangar – Duli Yang Maha Mulia (DYMM) Pemangku Raja Perlis Tuanku Syed Faizuddin Putra Jamalullail yang juga merangkap Presiden Kelab Golf Putra (KGP) berharap agar semua ahli dan juga ahli jawatankuasa (AJK) kelab akan sentiasa bersatu padu dan berusaha sebaik-baik mungkin untuk bersama-sama memajukan satu-satunya kelab golf di negeri Perlis tersebut.

Baginda yang turut berkenan berangkat mempengerusikan Mesyuarat Agung Tahunan Kelab Golf Putra (KGP) Perlis kali ke-46 bagi sesi 2022-2024 yang diadakan di Bilik Mesyuarat KGP Perlis, di Sungai Batu Pahat pada pagi tadi turut menyampaikan titah ucapan baginda.

Pada tahun 2022, situasi ekonomi telah memberikan kesan terhadap kos operasi kelab terutamanya dengan kenaikan kos gaji dan juga kos sewaan buggy. Pelaksanaan gaji minimum telah dinaikkan sebanyak 25% manakala kos sewaan buggy pula telah bertambah sebanyak 20% setahun.

Situasi kenaikan kos utama ini telah memberikan suatu cabaran kepada KGP Perlis ketika berhadapan dengan pengurusan aliran tunai.

Walau bagaimanapun, terdapat peningkatan terhadap kutipan green fees dan juga kemasukan keahlian baharu sebanyak 41 orang peserta.

Baginda berharap agar ahli jawatankuasa kelab dapat menyusun dan mengambil langkah yang terbaik agar lapangan golf dan juga rumah kelab tersebut akan sentiasa berada dalam keadaan yang memuaskan.

Pada majlis yang sama, baginda juga menzahirkan ucapan tahniah dan terima kasih kepada ahli yang telah mengambil inisiatif untuk bergotong-royong dan membantu membersihkan kawasan kelab golf tersebut.

Inisiatif tersebut dapat membantu KGP Perlis dalam usaha untuk mengurangkan kos penyelenggaraan dan hasil daripada kebersihan padang golf tersebut boleh menarik minat pemain golf dari luar Perlis untuk datang bermain di lapangan golf tersebut dan sekali gus menyemarakkan lagi sektor pelancongan sukan di negeri ini.

Barisan AJK juga telah membantu mengurangkan kerosakan lapangan yang berpunca daripada hidupan liar dengan memasang perangkap dan penggera, namun masalah tersebut masih belum dapat diatasi sepenuhnya.

Tuanku Pemangku Raja Perlis turut mengucapkan terima kasih kepada Kerajaan Negeri melalui Jabatan Kerja Raya yang sentiasa memberikan perhatian terhadap Lapangan Golf KGP Perlis dan juga rumah kelabnya itu.


Program Kayuhan MAIPs Peduli, Selami Usaha Menyantuni Asnaf

Kangar – Menteri Kesihatan Malaysia, Dr. Zaliha Mustafa berbesar hati menyertai dan mengiringi Pemangku Raja Perlis, Tuanku Syed Faizuddin Putra Jamalullail dalam usaha menyelami usaha menyantuni golongan asnaf di negeri Perlis.

Menurut beliau, program kayuhan tersebut selain mengamalkan amalan gaya hidup sihat, program ini juga dapat bermesra dan berkongsi rezeki, malah mengeratkan hubungan yang baik.

Dari pemerhatian saya, program ini bukan sahaja dipelbagaikan malah menjadi satu instrumen yang membuatkan rakyat berasa sangat dekat dengan pimpinan tertinggi negeri, khususnya baginda dan pimpinan daripada agensi negeri dan persekutuan yang lain.

“Saya berasa amat kagum dapat melihat sendiri kemesraan Tuanku Syed Faizuddin Putra Jamalullail bersama-sama rakyat jelata,” kata Dr. Zaliha Mustafa dalam Program Kayuhan Berbasikal MAIPs Peduli anjuran Majlis Agama Islam dan Adat Istiadat Melayu Perlis (MAIPs) di pekarangan Kompleks Jabatan Kesihatan Negeri Perlis, Jalan Raja Syed Alwi Kangar, semalam.

Program kayuhan sejauh 15 kilometer tersebut turut disertai sama oleh Ketua Pengarah Kementerian Kesihatan Malaysia, Datuk Dr Muhammad Radzi Abu Hassan; Timbalan Ketua Pengarah Kesihatan (Kesihatan Awam), Dr. Norhayati Rusli dan Timbalan Ketua Pengarah Kesihatan (Perubatan), Dr. Asmayani Khalib.

Hadir menyambut ialah Pengarah Kesihatan Negeri Perlis, Dr. Ismuni Bohari; dan Ketua Pegawai Eksekutif MAIPs, Haji Mohd Nazim Mohd Noor yang turut membentangkan senarai kerjasama yang sedang dan akan dilaksanakan oleh MAIPs bersama-sama dengan Jabatan Kesihatan Negeri Perlis demi untuk kesejahteraan hidup masyarakat di negeri Perlis ini.

Mengulas lanjut, Menteri Kesihatan itu juga berharap agar Program Kayuhan MAIPs Peduli ini dapat diteruskan dari semasa ke semasa dan program seperti ini dapat dijadikan contoh oleh negeri-negeri lain.

Beliau turut menyatakan program kali ini bukanlah kali pertama dan kali terakhir buat dirinya dan pasukan akan hadir ke Perlis malah banyak lagi kerjasama yang dapat dijalankan bersama pimpinan negeri Perlis ini.

Dalam perkembangan yang lain, Tuanku Syed Faizuddin Putra turut berkenan singgah ke tiga buah lokasi rumah kediaman asnaf terpilih sekitar Kampung Kota dan Kampung Guar Syed Alwi di Kangar.

Tiga asnaf bernasib baik berkenaan ialah Amir Mat Alim, 36; Abdullah Yusof, 77; dan Hamzah Chat, 74. Masing-masing menerima sumbangan wang tunai berjumlah RM700 daripada MAIPs yang disampaikan sendiri oleh Tuanku Syed Faizuddin Putra merangkap Yang DiPertua MAIPs.


Sasaran PBAKL 2023 Lebih 1.3 Juta Pengunjung

Untuk mendapatkan maklumat terkini, ikuti kami melalui Telegram

Cyberjaya – Dengan 10 elemen keterujaan yang ditawarkan, Pesta Buku Antarabangsa Kuala Lumpur (PBAKL) 2023 mensasarkan lebih daripada 1.3 juta pengunjung dengan menyediakan 811 reruai yang disertakan oleh 138 pempamer.

Timbalan Ketua Pengarah Pendidikan Malaysia (Sektor Dasar dan Kurikulum), Dr. Ahmad Rafee Che Kassim berkata bahawa kehadiran pengunjung boleh melebihi sasaran jangkaan apabila pesta buku pada kali ini dilakukan secara hibrid buat kali kedua bersama-sama platform e-dagang.

Antara keterujaan PBAKL 2023 kali ke-40 ini, termasuklah penyertaan negara China sebagai Negara Tamu, Sarawak sebagai Negeri Tamu dan Kementerian Pendidikan Malaysia sebagai Kementerian Tamu.”

“Budaya membaca merupakan satu kemestian kepada pembangunan masyarakat MADANI yang berpengetahuan, berbudaya dan berdaya cipta tinggi.

Setiap individu sama ada pelajar mahupun individu dewasa perlu membaca setidak-tidaknya 20 buah buku setahun bagi mengekalkan kemapanan ilmu pengetahuan serta meningkatkan pertimbangan ideologi sebagai rakyat sesebuah negara.

Demikian antara ucapan Dr. Ahmad Rafee dalam Majlis Prapelancaran PBAKL 2023 dan Majlis Ramah Mesra Aidilfitri Industri Perbukuan 2023 di The Barn, Cyberjaya pada pagi tadi.

Sementara itu, Pengerusi Jawatankuasa Pengelola PBAKL 2023, Encik Mohd. Khair Ngadiron menyatakan bahawa sasaran program ini adalah untuk merealisasikan aspirasi pendekmorasian akses perbukuan yang didukungi oleh inisiatif pendigitalan.

Selain keterujaan yang ditampilkan, kerjasama penganjur dengan Syarikat TikTok dalam menggalakkan budaya membaca rakyat dilihat sebagai sebuah ikhtiar yang sangat baik dan mengikut trend.

Pada masa yang sama ketika sidang media tersebut, Dr. Ahmad Rafee menyatakan bahawa Pertandingan Resensi Buku di TikTok atau BukuTok Malaysia merupakan langkah yang memberikan nafas baharu dalam mempromosikan budaya membaca, sekali gus menjadi tarikan ke PBAKL 2023.

Menurut beliau, karyawan, pengarang, penerbit dan pemegang taruh dalam industri buku perlu mengetahui peranan masing-masing dalam usaha menyokong pertumbuhan dan memupuk kelangsungan pembinaan negara bangsa melalui budaya membaca.

Mengulas lanjut mengenai PBAKL 2023, Majlis Buku Kebangsaan Malaysia (MBKM) dengan usahanya yang berterusan akan menganjurkan pesta buku ini pada 26 Mei hingga 4 Jun 2023 di Pusat Dagangan Dunia (WTC), Kuala Lumpur.


Kebenaran Khas Memakai Pakaian Sukan semasa Cuaca Panas

Kuala Lumpur – Kementerian Pendidikan Malaysia (KPM) sentiasa menitikberatkan penjagaan kebajikan, kesihatan dan keselamatan murid, guru dan anggota kumpulan pelaksana semasa menghadapi cuaca panas dan kering berpanjangan yang sedang melanda negara.

Fenomena cuaca panas dan kering yang melanda di negara ini merupakan keragaman iklim yang berlaku secara tidak tetap yang boleh mencetuskan gelombang haba yang memudaratkan kesihatan.

Menerusi kenyataan media yang dikeluarkan oleh KPM pada hari ini, KPM bersetuju untuk memberikan kebenaran khas kepada murid, guru dan anggota kumpulan pelaksana di semua institusi pendidikan bawah KPM untuk memakai pakaian sukan yang sopan bagi mengelakkan sebarang komplikasi terhadap kesihatan.

Selain memberikan kebenaran bagi murid untuk berpakaian sukan,  murid yang memakai pakaian seragam sekolah juga diberikan kebenaran untuk tidak memakai tali leher.

Dalam kenyataan yang sama, KPM turut meminta agar pihak sekolah untuk sentiasa memantau keadaan cuaca dari semasa ke semasa supaya tindakan segera dapat diambil bagi menjamin kebajikan, kesihatan dan keselamatan murid, guru dan anggota kumpulan pelaksana.

KPM sentiasa mengambil berat kesejahteraan seluruh warganya.


Pemangku Raja Perlis Menziarahi Mangsa Kebakaran Rumah

Untuk mendapatkan maklumat terkini, ikuti kami melalui Telegram

Arau – Pemangku Raja Perlis, DYTM Tuanku Syed Faizuddin Putra Jamalullail berkenan berangkat menziarahi mangsa kebakaran rumah, Ramli Bakar di Kampung Pida 3, Semut Gatal, Arau pada petang semalam.

Menurut laporan, kejadian kebakaran tersebut berlaku pada sekitar pukul 4.00 petang pada hari Isnin baru-baru. Bencana ini telah menjejaskan keseluruhan struktur rumah berkenaan dan punca kejadian masih dalam siasatan pihak berwajib.

Tuanku Pemangku Raja telah berkenan menyampaikan  sumbangan bantuan awal bencana bagi pihak Majlis Agama Islam dan Adat Istiadat Melayu Perlis (MAIPs) sebanyak RM700.

“Semoga mangsa dan keluarga terus kuat dan tabah untuk mengharungi dugaan di bulan Syawal ini,” titah baginda mendoakan kesejateraan rakyatnya.

Tuanku Raja Muda Perlis yang juga merangkap Yang DiPertua MAIPs turut berkenan menyaksikan penyerahan bantuan bencana dari Jabatan Kebajikan Masyarakat Negeri Perlis berjumlah RM5700 yang disampaikan oleh pengarahnya, Ku Chik Ku Md Isa.

Turut hadir ialah Ahli Dewan Undangan Negeri Kawasan Guar Sanji, Mohd Ridzuan Hashim.

Dalam perkembangan yang sama, Ketua Pegawai Eksekutif MAIPs, Haji Mohd Nazim Mohd Noor berkata, pihaknya akan mempertimbangkan cadangan untuk membaik pulih kediaman yang terjejas tertakluk kepada segala garis panduan yang telah ditetapkan.


Sekolah Buluh: Pedagogi Berasaskan Alam Semula Jadi

Sekolah atau sesebuah institusi pengajian merupakan medium atau tempat bagi guru menyebarkan ilmu kepada penuntut ilmu atau pusat bagi pencinta ilmu berhimpun bagi menerima ilmu daripada seseorang yang berkeahlian. Di sekolah, aspek teori dan praktikal diajar dan dipelajari secara terperinci agar seseorang itu dapat memanfaatkannya bagi meneruskan kelangsungan hidup di samping dapat memberikan kebaikan untuk dirinya dan kepada orang lain.

Sekolah juga menjadi simbol kepada ahli ilmu dalam menghubungkan dirinya dengan keperluan untuk menyempurnakan pencapaian intelek dan tanggungjawab melestarikan dan memastikan kesejahteraan alam sekitar agar dunia atau bumi menjadi selamat dan tenteram untuk diduduki. Dengan kata lain, sekolah menjadi pemanifestasian kerangka keintelektualan dalam bentuk simbol atau lambang yang menyerlahkan ketinggian ilmu seseorang, sesuai dengan aspirasi dan inspirasi yang mengikat dan menjalin hubungan antara manusia dan keperluannya dalam memenuhi tuntutan bagi menguruskan alam dan isi kandungannya.

Oleh sebab itu, reka bentuk, seni bina dan infrastruktur bagi sesebuah sekolah atau institusi menjadi cerminan kepada misi dan visi yang hendak diraih oleh sesebuah institusi tersebut dan dalam masa yang sama, menjadi simbol kepada hala tuju atau objektif yang hendak dicapai. Sebagai contoh, seni bina yang menjadi asas kepada salah satu institusi pengajian yang terbesar dan tertua di dunia, iaitu Al-Azhar yang terletak di Mesir merupakan masjid yang menjadi simbol kepada kehidupan keagamaan dan kebudayaan masyarakat Muslim di seluruh dunia. Institusi terkemuka di United Kingdom pula mengetengahkan seni bina gothik yang mempunyai ciri-ciri seperti gerbang yang tajam, kekubah beralur dan banir berjangkang yang diinspirasikan daripada semangat kejelasan struktur yang sempurna serta dapat melonjakkan sifat organik dan menyerlahkan kejujuran pembinaannya. Secara simboliknya, seni bina ini dapat mempamerkan kejuruteraan inovatif yang menjadi bukti kepada kebijaksanaan manusia.

Di sesetengah tempat, elemen mesra eko-sistem menjadi asas kepada seni bina sesebuah institusi. Contoh terbaik ialah Green School Bali yang terletak di Bali, Indonesia yang mula dibuka pada tahun 2008. Matlamat utama penubuhannya adalah untuk menghidupkan kurikulum pendidikan yang berasaskan kesedaran untuk melestarikan alam menerusi kesepaduan komuniti dan pembelajaran keusahawanan dalam persekitaran semula jadi.  Sebagaimana yang ditegaskan oleh pengasasnya, John Hardy dan pasangannya Cynthia, institusi ini menjadi model pembinaan dunia yang memberikan penekanan kepada pentingnya kelestarian alam sekitar di sisi masyarakat global.

Bagi merealisasikan usaha menghijaukan alam sekitar, buluh dipilih sebagai tema utama seni bina institusi tersebut. Buluh dianggap sebagai sumber yang sangat tepat kerana ciri atau sifatnya yang berkait rapat dengan perkembangan potensi dalam pendidikan yang melibatkan proses eksperimentasi, inovasi dan rumusan penyelesaian. Oleh itu, modul pembelajarannya akan tertumpu kepada ekologi dan kelestarian dengan menghubungkan pelajar kepada geografi dan konteks budaya setempat dengan menggunakan pendekatan pengalaman secara langsung. Kaedah ini dapat menggarap pengetahuan asas yang merangkumi kemahiran membaca, menulis, sains dan matematik.

Antara contoh projek yang berasaskan pengalaman langsung boleh dilihat dalam Green Projects Hub. Dalam projek ini, pelajar yang menyertainya perlu mematuhi tujuh prinsip utama, iaitu pertama, projek mesti mengikut matlamat pembangunan mampan; kedua, kriteria pemilihan projek mestilah berlandaskan kepada perancangan yang bernas; ketiga, semua idea dialu-alukan dan dihormati secara terbuka; keempat, bantuan dan bimbingan akan sentiasa dapat dicapai oleh semua orang; kelima, kerjasama dipupuk dengan rasa hormat dan amanah dalam kalangan semua yang terlibat; keenam, pemikiran reka bentuk dan kemahiran pengurusan projek perlu disemai dalam diri setiap orang yang terlibat; dan ketujuh, ruang dan sistem hendaklah digunakan dan diuruskan dengan betul oleh semua pengguna dan rakan usaha sama.

Pengalaman langsung ini turut dipraktikkan dalam kehidupan yang bersifat permakultur, yang merujuk pembangunan ekosistem pertanian yang bersifat mampan dan berdikari. Dengan cara tersebut, warga Green School dapat mempelajari kegiatan yang melibatkan kelangsungan secara berterusan dalam setiap aspek pengurusan kehidupan yang cenderung bersifat komuniti. Sistem yang asalnya berasaskan pertanian diperluaskan menjadi budaya tetap yang menekankan aspek sosial sebagai tunjang kepada falsafah semula jadi. Sistem ini menggabungkan seni bina dan kejuruteraan ekologi, reka bentuk alam sekitar dan pembinaan dan pengurusan sumber air bersepadu. Kehidupan yang mempunyai ciri permakultur ini dilaksanakan melalui kegiatan Kul Kul Farm, iaitu tumbuhan seperti sayur-sayuran, buah-buahan, herba dan bunga ditanam secara organik. Baja dibuat sendiri menggunakan pendekatan bio-intensif dan pertanian sintropik. Haiwan yang menjadi sumber makanan diternak, manakala bangunan yang menjadi tempat kediaman pelajar dan guru pula dibina sendiri dengan menggunakan buluh. Di Kul Kul Farm juga, warga Green School menghasilkan produk perubatan herba seperti teh, minyak terapi dan rawatan penjagaan kulit.

Hasil tanaman dan ternakan tersebut kemudiannya digunakan untuk penyediaan makanan dan minuman di kafe yang turut melibatkan pengolahan ramuan untuk membuat snek semula jadi dan jus minuman yang tidak menggunakan bahan pengawet. Pengalaman di Kul Kul Farm kemudiannya dikongsikan dalam bentuk seminar, bengkel dan acara, untuk menerangkan fungsi penggunaan buluh dalam seni bina dan reka bentuk, penyediaan landskap, dan kaedah penanaman dan penternakan secara organik. Green School menerusi aktiviti Kul Kul Farm turut menawarkan khidmat runding cara dan bimbingan untuk projek luar di sekitar Indonesia.

Program pengajian yang ditawarkan oleh Green School ini terbuka kepada individu yang berumur dari tiga tahun hingga ke peringkat sekolah tinggi. Matlamat kurikulum institusi ini terdiri daripada lapan piagam utama, iaitu pertama, untuk memupuk rasa hormat terhadap alam semula jadi; kedua, untuk meningkatkan kesedaran terhadap alam sekitar dan menggalakkan pengawasan; ketiga, untuk membangunkan nilai ekologi yang mendalam; keempat, untuk memahami dan mengamalkan permakultur sebagai satu integrasi yang harmoni antara tanah dengan manusia bagi mendapatkan bekalan makanan, tempat tinggal dan sumber tenaga dengan cara yang mampan; kelima, untuk membina kesedaran tentang pentingnya penggunaan bahan binaan yang mampan dan boleh diperbaharui seperti buluh yang mudah diakses untuk kegunaan rantaian makanan, sistem akuatik dan penternakan haiwan; keenam, untuk memahami kemampanan dan sistem sebagai rangkaian perhubungan yang berinteraksi dengan komuniti manusia dan bukan manusia dengan cara yang membolehkan mereka hidup dan berkembang mengikut sifat mereka; ketujuh, untuk memupuk rasa cinta mempelajari tentang diri sendiri dan orang lain, dan dunia yang lebih luas dengan cara menghormati, mempunyai pemahaman yang mendalam dan kehidupan bersama-sama dengan penuh kasih sayang; dan kelapan, untuk menyemai rasa bangga, tanggungjawab dan kerjasama dalam kalangan pelajar sebagai pelajar sepanjang hayat dan pemimpin masa hadapan.

Pembelajaran keusahawanan yang menjadi satu daripada teras dalam kurikulum Green School dimulakan dari peringkat pengajian paling rendah dengan membentuk ciri peribadi yang mempunyai keyakinan dan keazaman agar dapat melahirkan kesan positif kepada kemajuan dunia melalui kemahiran, tabiat dan sikap yang berasaskan kepada pendidikan dunia yang mampan dalam konsep pembelajaran yang aktif yang bersifat cuba-gagal dan kritis.

Oleh sebab itu, pada peringkat sekolah tinggi, pelajar akan mengikuti modul khas yang unik yang dipanggil sebagai Greenstone, modul ini memberikan peluang kepada murid untuk mengembara ke ruang metakognitif yang mendalam bagi membolehkan mereka merenung kedudukan mereka dalam kehidupan di dunia.  Seterusnya mereka dapat meneroka pilihan yang membawa kepada penemuan yang mencerahkan diri, mencari nilai diri, memikirkan secara kritis dan membangunkan hubungan yang berkekalan dengan minat dan mencari rakan kongsi serta mengintai laluan kerjaya yang berpotensi. Dengan bahasa mudah, Greenstone menawarkan pengupayaan perancangan dan pembinaan destinasi kehidupan secara reflektif dari alam akademik kepada alam kerjaya dengan dibimbing, disokong dan dikongsi bersama-sama komuniti tempatan dan global.

Pendidikan berterusan yang berasaskan kepada kesedaran ekosistem ini tidak hanya terbatas kepada golongan kanak-kanak dan remaja sahaja, tetapi juga kepada golongan dewasa khususnya golongan pendidik dan profesional. Green Educator Course (GEC) misalnya menawarkan program latihan pembangunan profesional kepada masyarakat dan orang ramai yang berminat tidak terhad kepada warga Green School, tetapi juga kepada sesiapa sahaja, khususnya yang bergelar sebagai pendidik dari seluruh dunia.

Program ini dijalankan secara berterusan sepanjang tahun dengan tumpuan diberikan kepada pembinaan pedagogi dan prinsip reka bentuk asas kurikulum holistik yang berpusatkan kepada pelajar dan berasaskan kepada alam semula jadi. Program ini terbahagi kepada dua pilihan, iaitu sama ada secara fizikal atau secara dalam talian. Bagi program fizikal, sebagaimana yang ditawarkan di Green School Bali, peserta digalakkan untuk tinggal di kampus Green School agar dapat merasai sendiri kehidupan hijau dengan bermalam di Green Camp Lodge, iaitu sebuah kompleks asrama buluh yang berangin dan selesa dengan katil buluh dua tingkat yang boleh memuatkan sehingga 40 orang dalam satu pondok. Bilik tersebut dilengkapi dengan kipas siling, kelambu, peti kunci untuk barang berharga, cadar, selimut dan tuala. Wanita dan lelaki akan menginap di dalam bilik yang berbeza dengan kemudahan bilik mandi yang berasingan. Fakta menarik tentang program ini ialah peserta yang berjaya menghabiskan keseluruhan program ini boleh memohon jawatan sebagai guru di institusi tersebut.

Bagi peserta yang memilih untuk mengikuti program secara dalam talian, mereka akan diberikan beberapa kredit untuk setiap kursus yang perlu diselesaikan tepat pada masanya. Kredit Kursus Pendidik Hijau diterjemahkan secara kasar ke dalam jam komited yang telah ditetapkan untuk amalan menjadi Pendidik Hijau. Sijil GEC akan diberikan kepada mereka yang telah menyelesaikan 100 kredit kursus.

Dalam program Bamboo U, iaitu singkatan kepada Bamboo University, peserta yang mempunyai latar belakang seni bina, seni reka dan kejuruteraan atau sesiapa sahaja yang meminati seni bina yang berasaskan ekosistem boleh mempelajari cara membina infrastruktur dengan menggunakan buluh. Lima faedah utama mengikuti program ini ialah pertama, dapat memvisualisasikan idea; kedua, dapat mewakilkan reka bentuk dalam 3D sebenar; ketiga, dapat menguji dan membangunkan idea; keempat, dapat membangunkan pelan tindakan fizikal; dan kelima, dapat mengetahui kos yang bersesuaian dengan struktur yang dibina.

Program yang dijalankan selama 11 hari ini bukan sahaja bertujuan untuk meningkatkan kemahiran menggunakan buluh, tetapi juga untuk meningkatkan kesedaran tentang simbiosis alam semula jadi yang tidak memerlukan lampu berpendarfluor dan dinding konkrit. Peserta akan diberikan penerangan tentang sifat buluh yang menakjubkan dan mempunyai kekuatan semula jadi serta sifat mekanikalnya yang berupaya menjadikan sesuatu bahan binaan itu kukuh dan tegap. Ini adalah kerana buluh mempunyai kandungan kanji yang optimum yang jika digunakan tanpa dirawat masih boleh bertahan untuk tempoh yang panjang. Dengan kata lain, buluh adalah sejenis tumbuhan yang sangat tahan lasak.

Buluh dikatakan mempunyai kekuatan tegangan yang lebih tinggi dari keluli. Menurut tulisan Nathalie Brundell yang tersiar dalam Lochtree pada 27 Ogos 2021, buluh mempunyai kekuatan tegangan sebanyak 28 000 PSI berbanding dengan keluli, iaitu sebanyak 23 000 PSI. Maka tidak hairanlah apabila buluh dipilih sebagai bahan binaan yang utama selama beribu-ribu tahun, khususnya di beberapa tempat di rantau Asia Tenggara. Selain itu, buluh mempunyai sifat semula jadi sebagai anti bakteria dan anti kulat sehingga sesuai dijadikan produk alatan rumah seperti berus gigi dan peralatan dapur yang bebas dari bakteria dan toksin.

Pemilihan buluh sebagai simbol ekosistem kepada Green School Bali dianggap tepat kerana berasaskan kepada penyelidikan moden yang dilaporkan oleh Nathalie, buluh membebaskan 35% lebih banyak oksigen ke udara berbanding  dengan pokok lain. Buluh juga boleh menyerap 12 tan karbon dioksida setiap hektar dan tahun sehingga menyebabkan pakar dalam kajian alam sekitar percaya bahawa buluh boleh memainkan peranan penting dalam masa depan yang lebih hijau.

Dengan prospek yang lebih cerah di samping meluaskan kesedaran dan kefahaman tentang pentingnya penjagaan ekosistem, Green School telah mengorak langkah dengan membuka beberapa lagi cawangan di seluruh dunia, iaitu di Taranaki, New Zealand; Western Cape, Afrika Selatan; dan Tulum, Mexico. Kurikulum “hidup” Green School adalah untuk mendidik kelestarian melalui pembelajaran keusahawanan bersepadu komuniti dalam persekitaran tanpa dinding dan alam semula jadi. Mesej yang dibawa ini sama seperti di setiap cawangan, iaitu berusaha untuk memperjuangkan modul pendidikan baharu yang dapat memupuk masyarakat agar dapat berkembang maju dalam dunia yang sentiasa berubah tanpa mengabaikan aspek kemampanan dalam kehidupan.


Tingkatkan Kualiti Pendidikan Golongan Asnaf – Pemangku Raja Perlis

Untuk mendapatkan maklumat terkini, ikuti kami melalui Telegram

Chuping – Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail menitahkan masyarakat agar memainkan peranan masing-masing dalam usaha meningkatkan kualiti dan impak pendidikan kepada masyarakat, terutamanya golongan asnaf.

Isu berkaitan dengan kualiti guru, kepimpinan sekolah, kurikulum dan pentaksiran, kemampuan murid menguasai bahasa, peranan ibu bapa dan masyarakat, penggunaan sumber yang berkesan serta kapasiti dan keupayaan sistem penyampaian pendidikan negara harus sentiasa diberi perhatian serius.”

“Jika semua aspek ini terus dimantapkan melalui satu proses transformasi pendidikan secara menyeluruh, sudah pasti generasi muda mampu dipersiapkan untuk menerajui negara pada masa akan datang dengan mantap sekali.

Titah Pemangku Raja Perlis, DYMM Tuanku Syed Faizuddin Putra Jamalullail selepas berkenan berangkat ke Masjid As-Solihin, Kampung Bawah Bukit, Chuping untuk menyampaikan sumbangan agihan zakat Majlis Agama Islam dan Adat Istiadat Melayu Perlis (MAIPs).

Sebanyak 130 orang asnaf terpilih melibatkan para penerima dari kariah masjid berkenaan dan juga kariah Bukit Keteri.

Turut hadir ke majlis tersebut ialah Mufti Negeri Perlis, Dato’ Arif Perkasa Prof. Dr. Mohd Asri Zainul Abidin dan Ketua Pegawai Eksekutif MAIPs, Haji Mohd Nazim Mohd Noor. Masing-masing menerima RM700 daripada baginda.

Pada masa yang sama, Pemangku Raja Perlis yang juga merangkap Yang DiPertua MAIPs turut menitahkan bahawa pihak MAIPs melalui Ahli Jawatankuasa Pelajarannya, turut sama sentiasa memikirkan kaedah terbaik bagi memainkan peranan kecilnya membantu Jabatan Pendidikan Negeri demi melonjakkan lagi sistem pendidikan negara.

Baginda yakin hasrat untuk memajukan sektor pendidikan akan terlaksana dengan izin Allah SWT melalui segala perancangan serta inisiatif yang telah dan sedang dilaksanakan.


Tali Pinggang Pahlawan Muay Thai 2023 Jadi Rebutan 64 Peserta Tempatan dan Antarabangsa

Kulim – Kejohanan Bertaraf Antarabangsa Tali Pinggang Pahlawan Muay Thai 2023 sempena Karnival Sukan Seni Bela Diri di bawah tajaan Ketolabs Malaysia selama dua hari berlangsung di Kompleks Sukan Kulim Hi-Tech, Kedah bermula hari ini.

Ketolabs Malaysia merupakan pengeluar dan pengedar tunggal burger Malaysia yang boleh dimakan oleh rakyat negara ini pada bila-bila masa sahaja.

Pengerusi kejohanan itu, Muhammad Faizol Mukhtar berkata, seramai 64 peserta termasuk dari luar negara seperti Thailand, Cambodia, Brazil, Jerman, Amerika Syarikat dan lain-lain akan menunjukkan aksi perlawanan masing-masing dari pagi.

Peserta tempatan dan luar negara akan berlawan di atas pentas bagi mendapatkan Tali Pinggang Kejuaraan yang disediakan oleh pihak penganjur.

Kira-kira 4,000 orang penonton bakal menyaksikan kejohanan terbesar kali ini di samping mendapat hadiah melalui cabutan nombor bertuah berupa sebuah motosikal jenama Yamaha Y16ZR berharga RM11,000, barang kemas serta wang tunai.

Mohammad Faizol berkata, kejohanan ini mendapat kelulusan daripada Pesuruhjaya Sukan Malaysia (PJS), mematuhi syarat yang ditetapkan dan berinsurans dengan kerjasama Pasukan Polis Diraja Malaysia (PDRM).

Kehadiran beberapa orang peserta hebat berstatus dunia di kejohanan ini begitu bermakna sekali.

Kita berharap Kejohanan Tali Pinggang Pahlawan Muay Thai kali ini bakal menjadi acara tahunan di negeri Kedah pada masa akan datang.

Diharapkan juga dengan adanya kejohanan seperti ini, ia (kejohanan ini) akan membawa satu aktiviti sihat kepada penggiat sukan seni bela diri bagi rakyat Malaysia khasnya.


Memperkasakan Bahasa Melayu Tanggungjawab Semua Kaum

Untuk mendapatkan maklumat terkini, ikuti kami melalui Telegram

Kuala Lumpur – Majlis Pelancaran Program Inisiatif Memperkasakan Bahasa Melayu yang berlangsung pada pukul 10.00 pagi tadi telah disempurnakan oleh YB Senator Tan Sri Dato’ Seri Utama Dr. Rais Yatim, selaku Yang di-Pertua Dewan Negara di Balai Budaya Tun Syed Nasir, Wisma DBP, Dewan Bahasa dan Pustaka (DBP).

Majlis anjuran DBP melalui Bahagian Pengembangan Bahasa Kebangsaan Pelbagai Kaum, Persatuan Kebudayaan Han Malaysia (HAN) dan Akademi Pendidikan Digital (APD) ini  turut dihadiri oleh YBhg. Prof. Datuk Seri Dr. Awang Sariyan (Pengerusi Lembaga Pengelola DBP),  YBhg. Datuk Goh Hin San (Presiden HAN), Puan Sarina Salim (Timbalan Pengarah Sektor Bahasa dan Kesusasteraan, Bahagian Pembangunan Kurikulum, Kementerian Pendidikan Malaysia (KPM)), tetamu kenamaan, para pegawai DBP, guru-guru dan pelajar sekolah.

Dalam ucapannya, beliau berkata, masyarakat tidak perlu bosan dalam usaha memartabatkan bahasa Melayu kerana bahasa Melayu perlu diwarisi sehingga generasi seterusnya.

Tahniah di atas usaha murni ini. Usaha memajukan bahasa Melayu ini diharapkan akan diteruskan juga oleh masyarakat Tamil dan masyarakat Sabah dan Sarawak. Kita tidak mengetepikan bahasa lain tetapi meletakkan bahasa Melayu sebagai tiang seri, iaitu bahasa Melayu perlu dijunjung di negara ini.

Tambahnya lagi, suasana bahasa Melayu pada hari ini amat mencabar kerana banyaknya pengaruh dan munculnya filem dari luar negara terutama bahasa Inggeris yang semakin berleluasa. Perjuangan warga Malaysia ke arah memartabatkan bahasa Melayu perlu diteruskan sehingga ke anak cucu walaupun pengaruh bahasa Inggeris akan terus berlaku. Selain itu, bahasa lain juga perlu dipelajari termasuklah bahasa Mandarin.

Beliau turut menggesa masyarakat Malaysia agar memperluas minda dalam isu bahasa Melayu. Menurutnya, bahasa Melayu bukan hanya untuk bercakap dan berpidato semata-sama tetapi mesti menjalar di sanubari masyarakat termasuklah masyarakat di Sabah dan Sarawak.

Bahasa Melayu sebagai bahasa kebangsaan telah dikempenkan oleh DBP. Jadi, semua kempen bahasa Melayu sebagai bahasa kebangsaan harus diagihkan tanggungjawab ini kepada semua kaum di Malaysia termasuklah masyarakat di Sabah dan Sarawak. Begitu juga dengan ikon bahasa Melayu dan penulis dalam kalangan bukan Melayu termasuklah penyedia istilah bahasa Melayu dan kamus Melayu dalam bidang sastera dan kebudayaan perlu diberi penghargaan.

Pada majlis yang sama, YBhg. Prof. Datuk Seri Dr. Awang Sariyan turut menyampaikan ucapan alu-aluannya yang menekankan usaha memperkaya khazanah persuratan Melayu dalam segala ranah ilmu penting sebagai prasyarat tamadun yang utuh demi memantapkan keyakinan masyarakat terhadap kemampuan bahasa kebangsaan sebagai bahasa ilmu dan bahasa kemajuan, sesuai dengan tuntutan semasa.

Tambahnya lagi, DBP akan terus melaksanakan dan melipatgandakan usaha untuk memartabatkan bahasa kebangsaan selaras dengan wawasan utamanya, iaitu untuk menjadikan bahasa Melayu sebagai satu daripada bahasa utama dunia dengan teknologi maju sebagai sarana utamanya.

Penganjuran Program Inisiatif Memperkasakan Bahasa Melayu di Sekolah Jenis Kebangsaan yang dianjurkan oleh HAN diharapkan dapat membantu DBP mengukuhkan dan memartabatkan bahasa Melayu sebagai bahasa negara dan bahasa ilmu.

Sementara itu, menurut YBhg. Datuk Goh Hin San, program ini dilancarkan khas bagi sekolah jenis kebangsaan Cina (SJKC) yang memberikan satu pendekatan baharu yang akan ditawarkan kepada seluruh SJKC. Program ini turut dihasilkan mengikut tahap pembelajaran pelajar. Program ini juga bertujuan untuk menanam minat di sanubari pelajar supaya dapat bercerita dalam bahasa Melayu, memberikan dorongan serta untuk mencungkil minat pelajar terhadap bahasa Melayu.

Terima kasih kepada YB Senator Tan Sri Dato’ Seri Utama Dr. Rais Yatim yang menjadi peneraju dalam usaha memartabatkan bahasa Melayu dan sebagai obor yang menerangi perkembangan bahasa Melayu, juga kepada KPM, Jabatan Pendidikan Negeri, APD, Persatuan Kebangsaan Guru-guru Besar Malaysia dan DBP, serta Majlis Bahasa Cina Malaysia yang peka dalam usaha memperkasakan bahasa Melayu di SJKC.

Pada majlis itu juga Puan Sarina Salim yang mewakili YBhg. Datuk Yusran Shah Mohd Yusof, iaitu Ketua Setiausaha (KSU), KPM  menyatakan penghargaan KPM kepada pihak HAN atas usaha memartabatkan bahasa Melayu di SJKC.

KPM menyambut baik usaha pembelajaran bahasa Melayu dalam kalangan pelajar di SJKC yang diharapkan dapat meningkatkan penguasaan bahasa Melayu mereka. Penguasaan bahasa Melayu penting untuk memupuk perpaduan pelbagai kaum di negara ini. Pembelajaran dan penguasaan bahasa Melayu perlu ditekankan dari peringkat awal terutama dari peringkat prasekolah. Kebanyakan pelajar SJKC mudah menguasai bahasa Melayu dengan baik, namun penggunaannya harus dipraktikkan dengan lebih kerap. Usaha ini diharapkan dapat diteruskan oleh pertubuhan bukan kerajaan (NGO) yang lain.


Perlunya Kolaborasi Semua Pihak dalam Membantu Golongan yang Memerlukan – Pemangku Raja Perlis

Chuping – Dalam usaha membasmi kemiskinan di negeri Perlis, tindakan bersepadu perlu sentiasa diberikan tumpuan dan dilaksanakan secara kolaborasi.

Semua pihak perlu menggembleng tenaga dan memberikan komitmen yang tinggi agar taraf hidup golongan ini dapat ditingkatkan melalui peningkatan pendapatan yang mampan.

Berdasarkan rekod, seramai 11 032 Ketua Isi Rumah (KIR) didapati telah berdaftar dalam sistem eKasih di bawah kategori miskin dan miskin tegar di negeri ini.

Demikian titah Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail yang juga merangkap Yang DiPertua MAIPs selepas berkenan berangkat menyampaikan agihan zakat bersempena dengan Program Kayuhan MAIPs Peduli kepada Abu Seman Saad, 73, di Kampung Bawah Bukit; Besah Mat, 65, di Kampung Balik Bukit dan Raimijim Abdurajin, 48, di Kampung Titi Besi Chuping, baru-baru ini.

Masing-masing mereka menerima RM700 secara tunai daripada MAIPs, sekampit beras serta bekalan makanan mentah setiap seorang.

Pada petang tersebut, faktor keadaan cuaca yang tidak menentu sejak kebelakangan ini tidak menjadi penghalang bagi program menjejaki dan menyantuni asnaf di negeri Perlis itu terus dilaksanakan.

DYMM Tuanku Syed Faizuddin Putra menzahirkan bahawa dalam apa-apa jua keadaan, golongan yang memerlukan ini perlu sentiasa diberikan perhatian dan semua pihak wajib memastikan mereka mendapatkan sumbangan dan bantuan yang sewajarnya.


Mulut Manis, Jangan Percaya

Untuk mendapatkan maklumat terkini, ikuti kami melalui Telegram

“Mat, pinjam RM500. Dapat gaji, aku bayar.” Pernahkah anda terdengar dialog tersebut meniti di bibir insan yang rapat dengan anda? Atau adakah anda pelakunya? Saban hari isu berkaitan dengan hutang atau memberi hutang (pemiutang) menjadi perhatian dan tidak pernah jemu diluahkan oleh kebanyakan masyarakat di laman media sosial. Hal ini demikian kerana sikap tidak amanah individu yang berhutang untuk membayar balik hutang tersebut. Sejak kebelakangan ini masyarakat memilih media sosial untuk meluahkan perasaan dan menyebarkan maklumat untuk menjadi masyhur dengan perkongsian tersebut.

Dalam hal berhutang, sikap amanah saling berkait rapat dengan sikap bertanggungjawab dan perlu disemat dalam diri setiap individu. Konstruk amanah merupakan satu daripada sifat mahmudah yang dapat menonjolkan amalan bantu-membantu dan belas kasihan seseorang untuk menghulurkan bantuan kepada individu yang memerlukan. Perkara yang dikhuatiri berlaku adalah sebaliknya, iaitu apabila seseorang penghutang bertindak memecahkan amanah yang dipikul dengan lewat atau gagal membayar hutang mengikut perjanjian yang telah dipersetujui.

Berdasarkan firman Allah SWT: “Wahai orang-orang yang beriman, apabila kamu bermuamalah tidak secara tunai untuk waktu yang ditentukan, hendaklah kamu menulisnya …” (Surah al-Baqarah, ayat 282). Firman Allah SWT ini jelas menyatakan bahawa apabila seseorang itu berhutang, hendaklah kedua-dua belah pihak merekodkan perjanjian tersebut secara bertulis agar jelas menyatakan tempoh menyelesaikan hutang tersebut mengikut waktu yang ditetapkan.

Perjanjian bertulis tersebut akan memudahkan pemiutang untuk mendapatkan kembali haknya sekiranya penghutang bersikap berdolak-dalik untuk membayar hutang tersebut. Berkemungkinan besar, dengan mulut manisnya juga akan meminta penghutang untuk mengurangkan jumlah pinjaman kerana isu tersebut telah lama berpanjangan. Namun begitu, sekiranya pemiutang tidak reda dengan tindakan tersebut, penghutang boleh mengambil tindakan undang-undang terhadapnya.

Kita perlu berasa syukur kerana negara kita mempunyai undang-undang yang boleh disabitkan dengan hal berkaitan dengan hutang ini. Menurut Mohamad Zufarsyah dari firma guaman Abdul, Low & Partners, untuk mendapatkan kembali hutang tersebut, pemiutang boleh mengeluarkan surat tuntutan dan/atau menuntut hak terhadap penghutang. Penghutang perlu memastikan semua dokumen dan rekod lengkap untuk membuktikan kewujudan transaksi antara pemiutang dan penghutang.

Mutakhir ini, masyarakat lebih gemar berhutang dengan individu yang mempunyai hubungan rapat dengan mereka, contohnya dengan kawan atau ahli keluarga kerana mereka berpendapat bahawa urusan tersebut tidak memerlukan catatan khusus atau melibatkan saksi. Pujuk rayu dan mulut manis merupakan satu daripada langkah awal untuk berhutang. Disebabkan terselitnya rasa ihsan, mereka memberikan hutang tersebut atas dasar ukhwah persahabatan dan kekeluargaan yang tinggi kepada individu penghutang.

Hal ini berbeza sekiranya penghutang meminjam wang dengan Along (ceti haram). Prosedur awal untuk meminjam dengan Along sangat mudah. Hanya perlu menyatakan nilai yang hendak dipinjam, mengetahui syarat yang dikenakan dan tempoh masa yang perlu dikembalikan wang tersebut termasuk dengan bunganya. Along tidak menetapkan had pinjaman kepada penghutang asalkan pada suatu tempoh masa yang ditetapkan, hutang tersebut dapat dilunaskan.

Walaupun hampir kebanyakan masyarakat mengetahui akan natijahnya, iaitu tindakan mereka yang lebih dahsyat untuk mendapatkan kembali wang yang dipinjamkan, namun masih ada individu yang meminjam wang dengan Along. Jarang sekali nyawa seseorang itu tidak terancam dan menyebabkan tekanan dan mengganggu gugat ketenteraman hidup penghutang, termasuklah ahli keluarganya. Akan tetapi, sikap tidak bertamadun lintah darat ini tidak akan berterusan sekiranya penghutang tidak bermulut manis membuat pinjaman wang melebihi kemampuan untuk membayar balik.

Sikap culas membayar hutang ini turut disebut di dalam hadis melalui sabda Rasulullah SAW: “Sesiapa menghilangkan suatu kesusahan Muslim daripada kesusahan dunia, nescaya Allah akan menghilangkan daripadanya kesusahan akhirat. Dan sesiapa yang memberi kemudahan kepada orang yang mu’sir (kesulitan membayar hutang), nescaya Allah akan memudahkannya di dunia dan di akhirat. Dan Allah selalu menolong hamba-Nya selama hamba berkenaan menolong saudaranya.“ (Hadis Riwayat Muslim).

Benarlah kata pepatah, ukur baju di badan sendiri. Pepatah ini merupakan kayu ukur seseorang agar cakna dengan tahap kemampuan dalam berbelanja. Perbelanjaan yang besar tanpa memikirkan tentang keperluan atau kehendak boleh membawa seseorang menempuh dugaan untuk berhutang. Maka itu, kita hendaklah berbelanja mengikut kemampuan, bukanlah mengikut keinginan.

Amalan gaya hidup yang ingin menunjukkan kemewahan dan kemegahan mempunyai barangan seperti kebanyakan orang lain merupakan punca seseorang itu berhutang. Kehidupan penghutang yang sentiasa berseronok dan menunjukkan kemewahan di media sosial dengan berbelanja pada perkara yang mahal, secara tidak langsung akan meningkatkan ketidakpuasan hati pemiutang. Namun begitu, apabila mengenangkan kembali hubungan baik yang terjalin, pemiutang memilih untuk terus bersabar dan kekal berharap agar hutang tersebut berjaya dilunaskan dengan segera.

Menerusi akhbar Mstar, pada tahun 2019 tular sebuah cerita melibatkan seorang gadis terperangkap dalam jerat pemuda bermulut manis sehingga meminjamkan wang sebanyak RM500. Bertambah malang nasib gadis tersebut apabila pemuda itu tidak mengaku bahawa dia memimjam wang daripada gadis tersebut. Menurut pemuda itu, tiada hitam putih yang menyatakan dia meminjam wang tersebut, sebaliknya hanya meminjam wang sebanyak RM100 sahaja. Dapat dilihat bahawa pentingnya perjanjian secara bertulis berkaitan dengan hutang meskipun bukti tersebut disimpan di dalam ruang sembang aplikasi WhatsApp.

Pemuda itu mengugut untuk merogol gadis tersebut kerana kerap mengingatkannya untuk membayar hutang. Situasi mengemis wang sendiri daripada pihak yang tidak bertanggungjawab menyebabkan pemiutang bertindak membuat laporan polis atas tindakan mengugut penghutang. Kebiasaannya, laporan yang dibuat oleh mangsa adalah untuk melindungi keselamatan dirinya supaya ancaman tersebut tidak berubah menjadi realiti dan situasi tersebut amat menggerunkan.

Gadis tersebut turut menasihati orang ramai supaya tidak mudah terpedaya dengan pujuk rayu dan janji manis yang diluahkan oleh individu yang tidak bertanggungjawab seperti pemuda tersebut. Hal ini bertepatan dengan peribahasa, habis madu sepah dibuang, iaitu sebelum mendapatkan wang tersebut, segala janji ditaburi, tetapi apabila tiba masa untuk membuat pembayaran, perangai yang tidak bertamadun ditunjukkannya.

Pada zaman yang serba canggih ini, sebarang perbualan sama ada secara bertulis atau lisan boleh direkodkan dan disimpan dengan mudah. Dalam hal berhutang, bukti tersebut perlu disimpan dengan rapi supaya mudah untuk bertindak sekiranya penghutang culas untuk membayar hutang. Walau bagaimanapun, pemiutang perlu melalui medium yang betul untuk menuntut haknya supaya tidak menggunakan cara yang salah dan keji.

Isu yang sama berulang lagi pada tahun 2022 melalui akhbar  yang sama, iaitu Mstar apabila seorang wanita meminjamkan wang sebanyak RM350 kepada sahabat karibnya, namun hubungan mereka terputus di tengah jalan, kerana isu hutang tersebut. Hal ini jelas menunjukkan bahawa, hampir kebanyakan situasi berkaitan dengan hutang ini berlaku kepada individu yang mereka percaya dan akrab kerana menganggap bahawa mudah bagi mereka mendapatkan kembali wang tersebut.

Menurut Riwayat Abu Daud, al-Baihaqi dan al-Tabarani, terdapat suatu doa yang telah diajar oleh Rasullullah berkaitan dengan hutang, iaitu “Ya Allah! Sesungguhnya aku berlindung dengan-Mu daripada keluh kesah dan dukacita. Aku berlindung dengan-Mu daripada lemah dan malas. Aku berlindung dengan-Mu daripada penakut dan kebakhilan. Aku berlindung dengan-Mu daripada dikalahkan hutang dan dikuasai oleh lelaki.”

Dalam Islam, hukum memberi hutang adalah harus bagi menunjukkan sikap tolong-menolong sebagai satu budaya yang baik dan perlu tumbuh dalam diri setiap individu yang bergelar mukmin. Rasulullah SAW bersabda yang bermaksud: “Seorang Muslim adalah saudara kepada Muslim yang lain, tidak boleh menganiaya atau membiarkan (Muslim itu) dianiaya. Dan sesiapa yang memenuhi hajat saudaranya, maka Allah akan memenuhi hajatnya. Dan sesiapa yang membebaskan kesusahan seorang Muslim, maka Allah akan membebaskan kesusahannya di hari Kiamat.“.

Al-Quran dan hadis telah memberikan gambaran yang amat dahsyat kepada penghutang yang tidak berusaha, sengaja berdalih dan lewat untuk membayar hutang mereka. Pada awalnya, pemiutang percaya bahawa penghutang akan memenuhi kewajipannya untuk menyelesaikan hutang terlebih dahulu apabila mereka mempunyai wang yang cukup. Kerana kepercayaan yang tinggi, segala janji manis yang dilontarkan untuk membayar semula wang yang dipinjamkan diterima begitu sahaja.

Seperti mana sikap kita bersungguh-sungguh sewaktu meminjam wang, seperti itu jugalah kita perlu bersungguh-sungguh sewaktu membayarnya kembali, walaupun dengan membayarnya sedikit demi sedikit pada setiap bulan, pemiutang akan berasa lega dan menyedari kesungguhan penghutang dalam melaksanakan tanggungjawabnya.


Fenomena Gelombang Haba di Negara ASEAN

Untuk mendapatkan maklumat terkini, ikuti kami melalui Telegram

Fenomena gelombang haba yang melanda beberapa buah bandar utama di Asia sejak kebelakangan ini memberikan kesan dari pelbagai aspek seperti ekonomi, sosial dan politik. Fenomena ini merupakan kejadian biasa yang berlaku saban tahun disebabkan oleh perubahan iklim bumi.

Saintis dan ahli klimatologi yang mengkaji perubahan kebolehubahan dan kesan iklim ke atas biosfera bumi menjangkakan ini hanyalah sekadar permulaan kepada sebuah tempoh kemarau yang panjang. Mereka juga menjangkakan bahawa keadaan sedia ada akan bertambah buruk disebabkan oleh fenomena El Nino yang berkemungkinan turut sama melanda dalam tahun ini.

Dapat kita lihat bahawa bandar utama seperti Riyadh (Arab Saudi), Mumbai (India), Dhaka (Bangladesh) dan Don Muang (Thailand) mengalami suhu yang agak ekstrem iaitu sekitar 40°C dan dan ke atas. Manakala bandar lain seperti New Delhi (India), Colombo (Sri Lanka), Singapura, Kuala Lumpur (Malaysia), Manila (Filipina), Hong Kong, Shanghai, Beijing dan Urumqi (China) mempunyai suhu sekitar 35°C hingga 30°C. Kawasan seperti di Timur Bengal, India, suhu yang direkodkan mencapai lebih 40°C dan di Sukoharja, Jawa, Indonesia, 33°C, menyebabkan penduduk sekitar di kedua-dua kawasan tersebut dikatakan mampu menggoreng telur dadar disebabkan oleh kepanasan yang melampau.

Bagi negara yang bergantung kepada penghasilan sumber tanaman sebagai salah satu komoditi eksport mereka, contohnya India dan beberapa negara Persatuan Negara-negara Asia Tenggara (ASEAN) yang lain seperti Thailand, fenomena peningkatan suhu ini menganggu proses tuaian tanaman kerana kepanasan yang melampau di samping penggunaan air yang lebih banyak dari biasa untuk mengelakkan tanaman mati.

Bagi pemandu teksi, mereka tidak dapat menjalankan aktiviti seperti biasa kerana bahang yang melampau seperti di India dan Myanmar. Aktiviti mereka terpaksa dihentikan buat seketika kerana kepanasan haba yang lebih tinggi dari kebiasaan. Bagi mereka yang berada dalam sektor pembinaan, mereka juga tidak boleh berada terlalu lama di luar dan terpaksa berhenti apabila bahang semakin dirasai kerana dikhuatiri terkena strok haba. Di beberapa buah negara lain, contohnya di Thailand, penduduk memilih untuk berada di kawasan pusat beli-belah semasa panas terik bagi mengurangkan kepanasan yang dialami.

Tidak semua orang bernasib baik. Bagi mereka yang tinggal di bandar besar yang mempunyai kepadatan penduduk yang tinggi seperti di India, iaitu di Mumbai, New Delhi dan Dhaka, mereka terpaksa mengharungi kepanasan yang melampau ini semasa menjalani ibadah puasa. Selain itu, mereka juga menghadapi kesukaran untuk tidur pada waktu malam kerana kepanasan. Stesen jana kuasa elektrik akan beroperasi melebihi keupayaan kerana peningkatan permintaan untuk penggunaan tenaga. Apabila tempoh penggunaan yang lebih panjang dicatatkan, terdapat kemungkinan untuk pemotongan bekalan kuasa elektrik, sekali gus memberikan kesan kepada negara mempunyai ramai penduduk yang miskin seperti Bangladesh.

Di Thailand, kos penggunaan elektrik semakin meningkat. Penyaman udara dan kipas digunakan secara berterusan untuk menyejukkan diri terutamanya pada waktu tengah hari iaitu ketika kemuncak bahang matahari. Di Manila, Filipina, tujuh orang pelajar pengsan akibat peningkatan suhu hingga 37°C yang menyebabkan gangguan bekalan elektrik. Maka, terdapat perbincangan kemungkinan sesi persekolahan akan dijalankan secara dalam talian untuk mengurangkan risiko pelajar mengalami kejadian yang sama. Kerajaan Malaysia juga sedang dalam meneliti tatacara pelaksanaan sesi persekolahan yang terbaik disebabkan oleh fenomena gelombang haba ini.

Fenomena gelombang haba ini memecahkan rekod suhu tertinggi yang pernah direkodkan oleh beberapa negara seperti Vietnam, Thailand, China, India dan Bangladesh. Sungguhpun begitu, negara ASEAN yang lain juga turut menerima tempias akibat kejadian ini termasuklah Malaysia (terutamanya negeri di utara dan di pantai timur, berhampiran dengan Thailand). Keadaan ini akan dijangka berterusan hingga bulan Ogos disebabkan musim peralihan monsun. Walaupun tidak menerima impak secara langsung seperti negara lain namun penduduk setempat perlu mengambil langkah pencegahan dan keselamatan serta lebih berhati-hati agar golongan rentan seperti kanak-kanak tidak menjadi korban berpunca daripada fenomena strok haba ini.

*Penulis merupakan penyelidik di Jabatan Ekonomi, Fakulti Perniagaan dan Ekonomi, dan Institut Pengajian Termaju (IAS), Universiti Malaya (UM), Kuala Lumpur.


Sebanyak 150 Peserta MFLS Berpeluang Mengetahui Sistem Pemerintahan Beraja

Kuala Lumpur – Sebanyak 150 orang peserta Malaysia Future Leaders School (MFLS) Tier 3 Tahun 2023 berpeluang memahami kepentingan Sistem Pemerintahan Beraja dan mendapat motivasi daripada DYMM Pemangku Raja Perlis Tuanku Syed Faizzuddin Putra Jamalullail dalam Program Titipan Titian Kasih yang berlangsung di Pusat Belia Antarabangsa (IYC), Cheras, semalam.

Peserta MFLS Tier 3 merupakan aset berharga yang telah di asah bakat dan didedahkan dengan pelbagai aktiviti dan program untuk mengembangkan potensi sebenar mereka.

Menurut baginda, program ini merupakan modul program di bawah elemen kenegaraan, iaitu Institusi Beraja.

Program ini perlu dilakukan bagi mendekatkan rakyat, khususnya golongan belia dengan Institusi Beraja, selain memahami realiti dan fakta tentang kepentingan sistem pemerintahan beraja atau sistem kesultanan.”

“Malahan program ini turut membentuk legasi kepimpinan negara pada masa hadapan bagi melahirkan generasi yang mempunyai mentaliti kelas pertama.

Demikianlah titah baginda dalam Majlis Titipan Titian Kasih Bersama Tuanku Pemangku Raja Perlis dan Raja Puan Muda Perlis Tuanku Hajah Lailatul Shahreen Akashah Khalil anjuran Institut Pembangunan dan Kecemerlangan Kepimpinan (i-LEAD), Kementerian Belia dan Sukan (KBS), yakni merupakan tahun kedua disempurnakan oleh baginda berdua.

Keberangkatan tiba baginda disambut oleh Ketua Pengarah i-LEAD, Mohd Haswandi Ahmad, Presiden Majlis Perwakilan MFLS, Muhamad Fahim Mohd Farid dan Timbalan Presidennya, Putry Balqees Aqasyah Mohd Fadhly.

Turut hadir bersama dalam program dengan kerjasama Yayasan Tuanku Syed Putra (YTSP) Perlis dan Yayasan Tuanku Fauziah (YTF) ialah Timbalan Menteri Belia dan Sukan, Adam Adli Abdul Halim, Ketua Setiausaha KBS, Nagulendran Kangayatkarasu dan Pengurusan Tertinggi KBS.

Mengulas lanjut, program ini sedang berlangsung secara bersemuka bermula pada 5 hingga 19 Mei 2023.

Antara objektif utama program MFLS Tier 3, termasuklah mengutamakan tujuh elemen penting, iaitu kepimpinan, pembentukan watak dan jati diri, kenegaraan, keusahawanan, kesukarelawanan, komunikasi dan pengantarabangsaan.

Selain itu, terdapat pengisian lain seperti Bicara Tamu, Komunikasi Berimpak Tinggi, Bicara Ikon, Bicara Kenegaraan, Karnival Sukan, Kesukarelawanan, Outreach Agensi, Lawatan Parlimen dan ASEAN Cultural Heritage.

Menurut penganjur, mereka dipilih melalui proses saringan dan sesi temu duga yang telah dilaksanakan di seluruh negara pada 17 hingga 21 Mac 2023 lalu.

Peserta MFLS Tier 3 dipilih berdasarkan 150 orang yang terdiri dalam kalangan peserta terbaik daripada program MFLS Tier 2 pada tahun 2020, 2021 dan 2022.


Pemangku Raja Perlis Berkenan Merasmikan PPDK AnIPs

Untuk mendapatkan maklumat terkini, ikuti kami melalui Telegram


Merealisasikan Bahasa Melayu sebagai Bahasa Ilmu melalui Bazar Ilmu DBP 2023

Bazar Ilmu Dewan Bahasa dan Pustaka 2023 berjaya dilaksanakan oleh Dewan Bahasa dan Pustaka Cawangan Sabah (DBPCS) pada 8 dan 9 Mei 2023 di Sekolah Kebangsaan (SK) Pekan Telupid serta 10 dan 11 Mei 2023 di SK Pekan Beluran untuk memartabatkan bahasa Melayu dan memasyarakatkan sastera di kawasan pedalaman Sabah.

Program jualan berpusat anjuran Unit Pemasaran dan Pengedaran, DBPCS dengan kerjasama Pejabat Pendidikan Daerah (PPD) Telupid/Tongod dan Pejabat Pendidikan Daerah (PPD) Beluran adalah bertujuan untuk memperkenalkan produk terbitan DBP kepada seluruh masyarakat, khususnya warga Telupid dan Beluran.

Program yang julung-julung kali diadakan ini merupakan satu daripada usaha DBPCS dalam merealisasikan Pelan Strategik DBP, iaitu mengangkat bahasa Melayu sebagai bahasa ilmu.

Antara pertandingan yang diadakan, termasuklah Pertandingan Sayembara Deklamasi Sajak serta Pertandingan Aku, Dia dan Lagu yang menyasarkan pelajar sekolah menengah di daerah Telupid dan Beluran.

Selain itu, Pertandingan Mewarna dilaksanakan untuk mencungkil bakat pelajar sekolah rendah dalam bidang seni, sekali gus menarik ramai lagi pengunjung ke program Bazar Ilmu DBP 2023. Kegiatan bahasa seperti Majalah Dalam Kelas (MDK), Bersahabat dengan Kamus (BdK), Jaguh Jawi dan Peraduan Teka Harga dan Berat Buku turut dijalankan bagi memeriahkan lagi program ini.

“Faktor sosial, geografi serta ekonomi tidak seharusnya dilihat sebagai alasan yang menjadi penghalang untuk kita mendapat akses kepada bahan rujukan yang baharu,” kata Timbalan Sektor Perancangan PPD Telupid/Tongod, Encik Jamain Bakut semasa ucapan aluan pada 9 Mei lalu.

Majlis Perasmian Penutupan Bazar Ilmu DBP 2023 di SK Pekan Telupid disempurnakan oleh Timbalan Pengarah 1, DBPCS, Encik Rusdi Awang. Turut hadir dalam majlis ialah Encik Jamain Bakut dan Guru Besar SK Pekan Telupid, Encik Dominic Nara.

Dalam perkembangan lain semasa majlis perasmian penutup semalam, Encik Rusdi berkata, “Kami merupakan badan yang menggalas tanggungjawab untuk memastikan seluruh lapisan masyarakat Sabah termasuk yang berada di kawasan luar bandar mendapat akses kepada bahan terbitan DBP melalui jualan berpusat seperti program Bazar Ilmu DBP ini.”

Turut hadir menzahirkan sokongan ialah Tuan Haji Berry T Marcus, Penolong Pegawai Pelajaran, PPD Beluran dan Tuan Sharif Syafawe Sharif Yunus.

Majlis Penutupan yang diadakan di Telupid dan Beluran diakhiri dengan penyerahan Wakaf Buku oleh Encik Rusdi sebagai simbol usaha merealisasikan negara sebagai negara membaca dan melahirkan masyarakat berilmu bertaraf dunia. Tiga buah sekolah yang terlibat di daerah Telupid ialah SK Telupid, SK Pekan Telupid dan SMK Telupid, manakala SK Pekan Beluran, SK Kolapis dan SMK Beluran di daerah Beluran.


Memahami Iklim Ekonomi Global

Mengapakah manusia masih enggan menerima kenyataan di hadapan mata tetapi terus  berpegang pada keyakinan yang sedia ada? Perhatikan dua contoh yang berikut:

Dua contoh di atas menerangkan bahawa kepercayaan manusia tidak semestinya ditentukan oleh fakta dan data yang ada tetapi lebih disandarkan kepada norma yang telah ditanamkan ke dalam diri mereka. Perkara ini terjadi disebabkan adanya kesan aktiviti yang disebut keusahawanan norma (norm entrepreneurship). Individu atau institusi menggunakan sentimen untuk berhujah bagi meyakinkan kumpulan tertentu tidak menggunakan fakta secara rasional tetapi dipengaruhi oleh sentimen emosi bagi mewujudkan fakta sosial.

Istilah usahawan norma diperkenalkan oleh Cass Sunstein dalam rencananya bertajuk, “Social Norms and Social Roles” (1996). Walaupun istilah ini memiliki makna yang neutral, istilah Keusahawanan norma ini lebih banyak digunakan untuk melemahkan ekonomi sesebuah negara. Sebagai contoh, istilah PIIG (khinzir) digunakan bagi merujuk kepada gabungan negara bermasalah iaitu Portugal, Itali, Greece dan Sepanyol. Ireland juga kemudiannya dimasukkan ke dalam gabungan ini,yang dikenali sebagai PIIGS.

PIIGS merupakan gabungan negara Eropah yang mengalami krisis hutang paling teruk lanjutan  daripada krisis kewangan di Amerika Syarikat (AS) pada tahun 2007/2008. Pada tahun 2010, negara berkenaan disatukan di bawah gabungan singkatan PIIGS itu untuk membayangkan bahawa gabungan itu mempunyai dasar ekonomi yang sangat lemah dan bermasalah buruk. Istilah “PIIGS“ bertalu-talu diulang oleh media. Maka, kesannya kelima-lima negara berkenaan menerima impak persepsi yang sama oleh negara luar, sedangkan tahap ekonomi setiap negara berkenan berbeza. Persepsi seragam negara luar tentang PIIGS tidak berasaskan analisis ekonomi dan kewangan secara rasional dengan menggunakan data-data rasmi, tetapi lebih dipengaruhi oleh norma yang dibangunkan daripada singkatan PIIGS berkenaan. Keadaan ini menggambarkan bahawa seolah-olah kesemuanya mempunyai risiko yang sama dan akhirnya telah memburukkan lagi krisis ekonomi negara gabungan berkenan dan akhirnya menjejaskan kewangan zon Euro pada ketika itu.

Sebenarnya, banyak lagi istilah yang telah dibuat oleh para pembuat norma ini. Istilah lain juga pernah digunakan sebagaimana dicatat David Balaam dan Bradford Dillman (2018) seperti CIVETS (musang) dan BRICKS (bata) bagi merujuk gabungan ekonomi negara tertentu yang menunjukkan adanya kumpulan lain yang boleh menjejaskan ekonomi dan kewangan Blok pesaing Kapitalis. Apabila metafora tertentu digunakan secara meluas seperti Negara Paksi Kejahatan yang merujuk Iran dan Korea Utara, atau istilah seperti  PIIGS, CIVETS dan BRICKS di atas, ramai orang mula percaya bahawa terdapat keseragaman masalah, baik yang berkaitan dengan keganasan mahu pun yang berhubung dengan risiko ekonomi  negara-negara berkenaan.

Istilah-istilah ini telah dikritik kerana dianggap sebagai muslihat pemasaran untuk membuatkan bukan sahaja pelabur berfikir banyak kali untuk mencuba nasib dalam mana-mana negara gabungan berkenaan, malah pelancong juga menjadi hilang minat untuk berkunjung ke tempat menarik dalam negara berkenaan.

Ikhtisar di atas menunjukkan bahawa manusia itu tidak setakat tidak semestinya bertindak secara rasional, namun perlu membuat keputusan tidak berasaskan kepentingan analisis untung-rugi material dan mudah dibuai dengan sentimen emosi tertentu.  Hal ini bererti informasi yang diajarkan di menara gading bahawa sistem ekonomi seperti liberal dan merkantilis bertunjangkan keyakinan semua aktor membuat keputusan secara rasional berdasarkan semua data-data yang terkumpul untuk memajukan kepentingan material  masing-masing adalah tidak semestinya tepat. Hal ini demikian kerana norma tersebut, iaitu aktor seperti identiti, ideologi, kepercayaan agama dan  budaya itu  boleh digelorakan apinya sehingga keputusan  itu dilakukan atas norma berkenaan. Sebenarnya, bukan sentimen emosi sahaja mempengaruhi keputusan untung-rugi ekonomi,bahkan angkubah kekuasaan dan status sosial negara juga merupakan fakta yang menentukan percaturan ekonomi global itu.

Walaupun manusia memang boleh berfikir secara rasional, namun begitu, kebiasaannya apabila bertindak manusia berubah menjadi tidak rasional, lebih mengikut emosi suka atau benci, bukannya berasaskan ketepatan fakta, maklumat dan data. Sebenarnya, bukan pemimpin negara sahaja bertindak mengikut sentimen ideologi negaranya, para cendekiawan yang menasihati pemimpin negara juga mengemukakan pandangan berdasarkan kecenderungan pendirian sendiri dan bias teori tertentu yang berbeza-beza sesama mereka. Elit dalam masyarakat merupakan golongan yang berperanan menanam norma atau melakukan aktiviti keusahawanan norma ini, iaitu melibatkan peranan Epistemic Community dan dianggap sebagai contoh penting yang menggambarkan fungsi keusahawanan norma ini.

Hal ini tidak bermakna keusahawanan norma hanya melakukan aktiviti yang negatif semata-mata. Sebagai contoh,isu bukan ketenteraan seperti pemanasan global telah diberi tafsiran sebagai isu ancaman keselamatan sejagat bagi meningkatkan kesedaran masyarakat dunia terhadap bahaya yang sedang berlaku. Isu kemuflisan penghutang tidak dituding ke arah peminjam sahaja, tetapi diberi tafsiran sebagai berpunca dari sikap pihak institusi kewangan yang mudah memberi pinjaman, bukannya daripada penghutang itu sendiri.

Ertinya, dalam hal ini, masyarakat dunia termasuklah masyarakat Malaysia sentiasa boleh mendatangkan idea dan norma baharu bagi menggantikan paradigma lama. Dengan ideanya individu atau institusi keusahawanan norma ini, isu-isu baharu lebih mudah dikenal pasti dan diketengahkan kepada pihak yang bertanggungjawab. Pada tahun 2010, Rawi Abdelal, Mark Blyth dan Craig Parsons menghasilkan karya berjudul, Constructing the International Economy dengan pakar ekonomi politik digesa untuk memanfaatkan pendekatan konstruktif bagi menjelaskan fenomena ekonomi pada masa kini.

Pendekatan ini menerangkan bahawa idea dan norma sentiasa berubah dari semasa ke semasa  sehingga warna yang dahulunya hitam boleh difahami sebagai putih dan sebaliknya. Keusahawanan norma berkembang disebabkan oleh adanya kesedaran bahawa idea, norma dan identiti kumpulan dan negara dibina berdasarkan sentimen sosial, tidak semestinya berdasarkan fakta rasional. Hal ini tidak bermakna  fakta rasional itu tidak penting tetapi idea dan norma juga merupakan kuasa penggerak masyarakat yang sama pentingnya dengan faktor-faktor lain.

Jika diperhatikan, konflik dan kerjasama antara negara yang berlaku saban hari tidak diputuskan berdasarkan teori pilihan rasional semata-mata, namun terbentuk hasil daripada norma-norma yang dibangunkan itu. Kesemua ini memberikan indikasi tentang peri pentingnya untuk memahami keusahawanan norma bagi memahami iklim ekonomi global masa kini.

Profesor Dr. Makmor Tumin, Jabatan Sains Politik, Pentadbiran Awam dan Pengajian Pembangunan, Fakulti Perniagaan dan Ekonomi, Universiti Malaya.


Raja Puan Muda Perlis Memuji Pengarah Akademik Islam UM Pertahankan Hak Asasi Wanita dan Kanak-kanak

Untuk mendapatkan maklumat terkini, ikuti kami melalui Telegram

Kuala Lumpur – Raja Puan Muda Perlis, DYTM Tuanku Hajah Lailatul Shahreen Akashah Khalil menzahirkan ucapan tahniah dan syabas kepada Pengarah Akademik Pengajian Islam Universiti Malaya (UM), Profesor Datin Dr. Raihanah Haji Abdullah atas sumbangan beliau dalam mempertahankan hak asasi wanita, kanak-kanak dan orang kurang upaya.

Tuanku Raja Puan Muda Perlis bertitah bahawa Profesor Datin Dr. Raihanah merupakan seorang ahli akademik yang dihormati. Beliau memulakan kerjayanya sebagai pensyarah di Akademi Pengajian Islam UM walaupun bercita-cita pada awalnya untuk menjadi seorang peguam syariah.

Menurut baginda, kepakaran beliau adalah dalam bidang yang melibatkan hak asasi wanita, isu berkaitan dengan keganasan terhadap wanita dan hak asasi manusia kumpulan masyarakat terpinggir seperti warga tua, kanak-kanak dan orang kurang upaya.

“Tahniah dan syabas atas segala pencapaian Dr. Raihanah sama ada di dalam mahupun di luar bidang akademik,” titah baginda semasa menghadiri Majlis Syarahan Perdana yang berlangsung di Auditorium Mohd Asri Muda, Akademi Pengajian Islam, UM, hari ini.

Keberangkatan tiba baginda disambut oleh Dekan Akademi Pengajian Islam UM, Dr. Mohd Fauzi Hamat dan Profesor Kehormat, Akademi Pengajian Islam, Dr. Ahmad Hidayat Buang.

Majlis Syarahan Perdana tersebut diadakan adalah bersempena meraikan syarahan perdana Profesor Dr. Raihanah yang bertajuk “Indelible Scars on an Injured Soul: An Appraisal of Islamic Cultural and Legislative Issues Related to Violence Against Women and Girls”.

Baginda turut bertitah bahawa atas prestasi akademik yang cemerlang, Profesor Datin Dr. Raihanah telah dinaikkan pangkat menjadi Profesor Madya di Akademi Pengajian Islam di UM selepas menamatkan pengajian Ijazah Doktor Falsafah. Kemudiannya, beliau dinaikkan pangkat sebagai Profesor pada tahun 2015, yakni menjadikan beliau sebagai pensyarah wanita pertama di Akademi Pengajian Islam UM.

Tambah baginda, “Sejak beberapa tahun kebelakangan ini, Dr. Raihanah juga sering diundang muncul di program televisyen tempatan untuk berkongsi mengenai perkara berkaitan dengan hak wanita dalam perspektif Islam.”

“Hal ini lebih ketara apabila pelibatannya dalam program dan aktiviti jangkauan ini bertindak sebagai pembuka mata yang membolehkannya melihat sendiri keadaan dalam masyarakat, khususnya wanita dan kanak-kanak.”